qundao/data-zh-poetry huggingface dataset:
罗质夫处同胡孝思联句
作者：钟芳
朝代：明

四海交情三益并，两都仕路十年同。座连樽酒谐今夕，秀挹江山让此翁。旧史断文虫篆古，小炉新火兽堆红。公馀莫厌频相过，对月怀君思正浓。
翠云庵
作者：钟芳
朝代：明

昭亭连翠巘，幽庵湛孤清。般游合寮佐，趁兹烟雨晴。春阳载昭苏，野蔌出土青。哲人去不还，日月忽已征。有生竟何事，耗此元阳精。萧萧松杉间，有鸟鸣伊嘤。扪萝陟奇颠，群峦伏以倾。眇彼尘壤区，蚁聚方营营。凭轩一长啸，落日横郊坰。
翠云庵
作者：钟芳
朝代：明

结庐直孤高，上有百鸟巢。征蹄踠石磴，归鬓掠松毛。双塔荒烟合，千峰积雪消。卞生持鄙吝，曾足慰民劳。
联句送贾会期
作者：钟芳
朝代：明

江上春风吹柳花，离筵斜日照晴霞。翩翩五马秦关迥，隐隐双旌楚望赊。几处疮痍归屏翰，千村父老乐桑麻。使君家学薇垣重，剩有殊勋属帝嘉。昔年同醉上林花，酒色花容炫彩霞。汉节忽分民牧重，越吟先动客愁赊。羡君千里琴随鹤，惭我十年蓬倚麻。携手河梁各惆怅，满川风日对清嘉。
联句送贾会期·其一
作者：钟芳
朝代：明

江上春风吹柳花，离筵斜日照晴霞。翩翩五马秦关迥，隐隐双旌楚望赊。几处疮痍归屏翰，千村父老乐桑麻。使君家学薇垣重，剩有殊勋属帝嘉。
联句送贾会期·其二
作者：钟芳
朝代：明

昔年同醉上林花，酒色花容炫彩霞。汉节忽分民牧重，越吟先动客愁赊。羡君千里琴随鹤，惭我十年蓬倚麻。携手河梁各惆怅，满川风日对清嘉。
腊日
作者：钟芳
朝代：明

腊月冶城动春意，鸟嘤庭柏东方晞。雪残羸马步街稳，日短小吏休衙迟。挈筐办岁走村父，打鼓闹春攒市儿。况是江山更清绝，且可揽笔搜诗脾。
自笑
作者：钟芳
朝代：明

心同抱瓮昧机宜，肉食常如藿食时。晚共黄花伴清寂，黄花应笑老还知。
舆议卷为桐城张大尹作
作者：钟芳
朝代：明

有客出自齐鲁区，铿金戛玉风骨殊。分符桐邑几何许，坐令漓薄还醇醹。嘘吸变化若有助，黄童白叟交欢呼。共言使君仁，如决巨浸来五湖，使我污浊尽洗枯槁苏。鸺鶅无声原壑静，村南村北不烦敲扑输官租。欲凭秋水问颜色，寒光湛湛悬冰壶。吁嗟，安得如公数百辈，分置列辟翊我烈祖万世丕丕图。
舟中夜泊有怀
作者：钟芳
朝代：明

渺渺鲸波无畔岸，北人到此骨应寒。鹏翎漫说图南海，鳌背俄惊负巨山。万里越裳来白雉，十年文宿动群蛮。而今正藉膏霖润，曾谓雕椎入化难。
舟中有感
作者：钟芳
朝代：明

射干生高山，下临百仞渊。植根得所托，顾居松柏颠。倚兰生下泽，濯濯含秋妍。挈筐入素手，不同腐草捐。居潜贵自植，抚运须腾骞。时哉信所遇，荣悴何足言。
舟中有感
作者：钟芳
朝代：明

流水齧堤垠，累累石椁露。石在骨不存，知是何代墓。离披剥苍藓，大半甃行路。人生如朝华，计作千年固。不见越王坟，牛羊践朝暮。
舟次
作者：钟芳
朝代：明

云来山蓊郁，云去山露石。山石宛如故，浮云自朝夕。
舟次
作者：钟芳
朝代：明

秋霁江初杀，归桡慰所之。波摇银汉动，掔引石堤移。四际云山曙，南来鸿雁稀。浮生成底事，惭愧鬓丝丝。
艺兰
作者：钟芳
朝代：明

灵苗移自明珠浦，培灌经年花未蕃。漫把国书方国器，识之难似种之难。
节妇叹
作者：钟芳
朝代：明

形容消瘦倦梳妆，点尽衣衾强自将。之死只知天可誓，此生长共影成双。烟横春槛愁千结，雨滴寒更泪几行。墓草不除门户落，谩劳青史志共姜。
芍药未开
作者：钟芳
朝代：明

南山排翠当门扉，材拙最宜官务冷。循檐低首看花枝，绿跗挺挺翘相并。架南已吐白蔷薇，红药当阶开尚迟。儿童不知春早晚，系之彩色为花媒。东风吹嘘力犹浅，含羞微露胭脂脸。韬华孕馥待充盈，不肯轻狂斗娇艳。我闻此花三千种，于中金紫古来重。广陵四相非偶然，奇根异萼藏神用。吁嗟此语安足凭，花自无情人有情。已约朋寮待花发，把酒齐开双眼青。
苍梧漫兴
作者：钟芳
朝代：明

叠嶂攒来约百川，海陬无地著蜿蜒。女蜗应恨为谋短，不补东南只补天。
英利驿
作者：钟芳
朝代：明

回毂过英利，乌飞正及晡。残年途次蹙，旧学客边芜。
草书
作者：钟芳
朝代：明

草书若图画，远景与意会。象归方寸间，妙在丹青外。
莲
作者：钟芳
朝代：明

莲栽青瓮泥一尺，嫣然荡漾玻璃色。凭轩久憩眼眵昏，风动离披眩朱碧。
莺声
作者：钟芳
朝代：明

蘼芜香婉昼阴森，带得春娇出上林。睍睆数声庭院静，暖烟深养玉巢金。
菊花紫色者俗号紫袍一奇也折小枝复栽即活二奇也腊月有花三奇也二花并蒂四奇也偶阅之有感漫赋一律录上一笑
作者：钟芳
朝代：明

物理堪推造化心，黄华并蒂见斯今。玄霜淅沥二阳月，紫焰栏班一叠金。欲共岩梅标汉节，故连昆玉出姜衾。幽斋小座人声静，独嗅寒香自在吟。
落笔洞
作者：钟芳
朝代：明

悬崖点点堕球琅，似得春秋一脉长。浓醮风烟观颖脱，暗书今古爱珍藏。阵挥拟涤千军忾，焰吐争摩列宿光。曾是中书头已秃，不将词藻竞低昂。
蔷微
作者：钟芳
朝代：明

庭院沉沉醉绛霞，酡颜闲倚翠屏斜。开时莫恨春光暮，接续春光是此花。
薏苡酒二首
作者：钟芳
朝代：明

苡珠新酿郁金香，入口能裨岁算长。拟洁云垒荐清庙，化为甘雨寿多方。苗疑芦苇实疑珠，浥露涓涓秀有馀。不为苍生惠嘉种，当年争有载盈车。
薏苡酒二首·其一
作者：钟芳
朝代：明

苡珠新酿郁金香，入口能裨岁算长。拟洁云垒荐清庙，化为甘雨寿多方。
薏苡酒二首·其二
作者：钟芳
朝代：明

苗疑芦苇实疑珠，浥露涓涓秀有馀。不为苍生惠嘉种，当年争有载盈车。
藤桥惜别
作者：钟芳
朝代：明

备更岩险更临溪，忽忆相从丱角时。露刃夹行蛇豕恶，野田荒草各凄其。故乡话旧转伤神，白发青山四五人。此去璚台隔烟霭，不知重会更何辰。云林气象异红尘，笑谑相忘意味真。不为松楸遂归愿，醉乡长作未醒人。
藤桥惜别·其一
作者：钟芳
朝代：明

备更岩险更临溪，忽忆相从丱角时。露刃夹行蛇豕恶，野田荒草各凄其。
藤桥惜别·其三
作者：钟芳
朝代：明

云林气象异红尘，笑谑相忘意味真。不为松楸遂归愿，醉乡长作未醒人。
藤桥惜别·其二
作者：钟芳
朝代：明

故乡话旧转伤神，白发青山四五人。此去璚台隔烟霭，不知重会更何辰。
蛛网
作者：钟芳
朝代：明

雀瞰庭虚喙我禾，鼠牙穿屋恼人多。高张牖户成何用，空费机心作网罗。
西山晚霁
作者：钟芳
朝代：明

雨过轻阴满玉堂，西山晚眺思茫茫。日垂残影低平树，山拥寒峰半出墙。野渚归乌银汉净，好风嘶马玉堤凉。戍楼鼓角黄昏后，列宿遥连帝座光。
诗
作者：钟芳
朝代：明

金陵昔年谈道学，同谓文词总成末。乘闲拈笔弄风花，见者交谈笑予错。重来已是十三春，竞尚诗篇誇有神。濡毫我欲试锋锷，皤然两鬓霜花新。吁嗟本末非二物，文章炳烂由衷出。衷函至理萃精徵，矢口成词应钟律。仲尼立教若化工，鲁愚谚辟皆兼容。渴吻饮河随分足，铿锵迭奏谐笙镛。圣猷远矣谁堪继，不论是非论同异。专门经学多诪张，竞发墨守攻膏肓。不如李杜擅诗圣，群工不敢轻低昂。予从李杜师，材窘若束缚。苦心觅句欲求工，句就才堪供一噱。漫吟随意答俚谣，不问工拙与好恶。
诞日邓宪副子几贺以诗次韵
作者：钟芳
朝代：明

宦海蓬飘四七年，韶华催老鬓华鲜。弧辰重值涒滩岁，蠕息终惭咫尺天。组绶倦抛依老圃，林皋遍赏学游仙。何当更作香山会，同和阳春白雪篇。联辔长安忆昔年，锦袍光映杏花鲜。青山归卧几千里，白首相思各一天。东野云龙同上下，磻溪渔钓足神仙。遗音欻堕南来雁，才拙何能续大篇。
诞日邓宪副子几贺以诗次韵·其一
作者：钟芳
朝代：明

宦海蓬飘四七年，韶华催老鬓华鲜。弧辰重值涒滩岁，蠕息终惭咫尺天。组绶倦抛依老圃，林皋遍赏学游仙。何当更作香山会，同和阳春白雪篇。
诞日邓宪副子几贺以诗次韵·其二
作者：钟芳
朝代：明

联辔长安忆昔年，锦袍光映杏花鲜。青山归卧几千里，白首相思各一天。东野云龙同上下，磻溪渔钓足神仙。遗音欻堕南来雁，才拙何能续大篇。
诸葛亭
作者：钟芳
朝代：明

古今一区宇，推代何终穷。乘时抚昌运，尺水腾蛟龙。麟踣凤不至，圣哲难为功。神椎奋博浪，梁甫歌隆中。终始击汉鼎，此志千载同。
诸葛亭
作者：钟芳
朝代：明

四山缭绕郁孤亭，亭上风烟白昼冥。世乱英雄扶汉鼎，功成干羽在虞庭。师兴渭上人归义，星陨营中地失灵。我欲渡泸追远略，却惭双鬓已星星。
读书知要
作者：钟芳
朝代：明

善学无如善读书，莫耽买椟委明珠。天人条贯归皇极，坟典精华是道腴。骏失辔衔驰愈放，车攒轮辐运常虚。晚年涵泳多滋味，倚杖林塘乐有馀。
读宋景濂九贤遗像记
作者：钟芳
朝代：明

濂溪周子颜如玉，颐下丰腴更修目。紫衣褒袖帽三山，髯疏舄赤裳还白。伯淳长貌色微苍，帽缁履白袍色黄。三者伊川正相似，气象夷粹殊刚方。康节广颡神清爽，缁袍素履和且庄。帽围有翼内领皂，颧高肩耸颀其长。横渠衣帽与前类，面圆色黄气刚毅。温公深衣兼幅巾，大带组履皆如制。晦庵体貌长更丰，目小而秀颧微红。面右黑子如北斗，蹑方衣素舒而恭。南轩恢伟姿烨然，椰冠道服青皂缘。绦丝履白眉目秀，望之宛若人中仙。东莱亦复伟形貌，幅巾峨峨服仍道。俨然在望即之温，九贤异地皆同调。图形大约如前云，按图学步讹本真。景怀我笃缁衣好，读之仿佛瞻其人。其人远矣道则迩，自湔尘翳传心神。吁嗟，今人自诧不落周孔后，九贤遗迹成刍狗。
读浚川诗
作者：钟芳
朝代：明

我昔游阆风，词贤辱追随。玄关扣扃钥，浩荡无津涘。迩来二十载，尘迹惭凄迷。春华枉抛掷，泉石慵留题。感此白雪音，调高知者稀。明珠海底跃，走盘光陆离。援笔思赓酬，忽忆邯郸嗤。挑灯坐沉夜，繁星烂晴辉。
读窦巩老将吟有感
作者：钟芳
朝代：明

结发事行陈，戈鋋自成家。黠胡识旗帜，战马惯风沙。猷壮千山震，心劳两鬓华。儿曹未更战，唾掌说周遮。
谒梅都官墓
作者：钟芳
朝代：明

双羊山下土，萋草都官墓。禅林偃东偏，杰构逼祠宇。唐微二百载，词翰鲜淡古。庐陵与宛陵，倡和一机杼。时昌命转穷，调高心逾苦。临茔发幽想，风烟助恻楚。君莫讶，穷将老，嘉奖已承天子诏。君莫讶，无饙馏，知深喜有庐陵欧。明君良相一推重，材名烨烨京华动。美玉在山珠在渊，不逢采择知何用。呜呼，词赋之科久已亡，呫呫犹或宗苏黄。
谒梅都官墓·其一
作者：钟芳
朝代：明

双羊山下土，萋草都官墓。禅林偃东偏，杰构逼祠宇。唐微二百载，词翰鲜淡古。庐陵与宛陵，倡和一机杼。时昌命转穷，调高心逾苦。临茔发幽想，风烟助恻楚。
谒梅都官墓·其二
作者：钟芳
朝代：明

君莫讶，穷将老，嘉奖已承天子诏。君莫讶，无饙馏，知深喜有庐陵欧。明君良相一推重，材名烨烨京华动。美玉在山珠在渊，不逢采择知何用。呜呼，词赋之科久已亡，呫呫犹或宗苏黄。
谕俗诗
作者：钟芳
朝代：明

惟兹临漳，闽南奥区。紫阳故治，流风宛如。我来贰政，夕惕怀惭。进汝庶民，恳谕再三。汝耕汝渔，汝乐汝土。敬汝宗祀，孝汝父母。兄弟同胞，勿戕以夷。勿听妇言，和乐怡怡。睦族洽邻，乃俭乃勤。恭上敬长，保富安贫。勿嫉善良，勿暴寡弱。宁死勿为，盗贼赌博。盗贼杀身，赌博败家。善恶之报，毫釐不差。汝能积善，焉用祷神。如其不善，鬼神勿歆。慎勿轻生，斗讼赴狱。宁甘退逊，终远耻辱。常怀一忍，可致千祥。小事不忍，卒罹祸殃。惟酒与色，伤生败德。节之谨之，知止自足。惟货与利，引凶招祟。谨之制之，勿彊分外。凡我庶民，我言不诬。铭在汝心，求遵圣谟。
贺万寿节瓜埠沮风
作者：钟芳
朝代：明

晓发龙江湾，莫宿瓜埠头。王事趣我征，天风胡我留。万方庆熙辰，遐祝符嵩丘。玉京秋桂香，五城十二楼。予方驾苍虬，汗漫此一游。出门殊勿忙，踟蹰振衣裘。徘徊顾四表，浮翳亦渐收。明当乘曙色，悠扬过真州。
贺司马浚川王公荣满
作者：钟芳
朝代：明

帝圻东南雄，王气何葱葱。价人秉玉节，万国资屏幪。逸驾绍往轨，昏旭靖以共。琼楼架寥廓，列辉罗心胸。生平清厉操，俶始复有终。试兹吐馀绪，讵足收骏功。钧轴定有待，吁谟赞渊衷。河洛多名贤，历历若编贝。维公挺奇秀，危望齐嵩岱。濯足江汉中，倚剑苍冥外。坐镇南畿重，群生戴熙载。政成不待报，褒荣自天赍。岂无盖世勋，曾足挂齿齘。愿言怀好音，钧乐振琅磕。
贺司马浚川王公荣满·其一
作者：钟芳
朝代：明

帝圻东南雄，王气何葱葱。价人秉玉节，万国资屏幪。逸驾绍往轨，昏旭靖以共。琼楼架寥廓，列辉罗心胸。生平清厉操，俶始复有终。试兹吐馀绪，讵足收骏功。钧轴定有待，吁谟赞渊衷。
贺司马浚川王公荣满·其二
作者：钟芳
朝代：明

河洛多名贤，历历若编贝。维公挺奇秀，危望齐嵩岱。濯足江汉中，倚剑苍冥外。坐镇南畿重，群生戴熙载。政成不待报，褒荣自天赍。岂无盖世勋，曾足挂齿齘。愿言怀好音，钧乐振琅磕。
贺左都姚公寿七十
作者：钟芳
朝代：明

行藏无意信苍穹，阅世今为鹤发翁。朔雪炎风鞭策地，文经武略范围中。丰培兰桂书千轴，远谢尘氛月一筇。我昔参藩叨任使，短歌聊赞寿筵红。
贺彭都宪济物
作者：钟芳
朝代：明

岁当辛未斗插午，蓟寇俶扰京西东。蔓延青齐被河洛，赤子若堕洪炉中。桓桓中丞仗节钺，肃将帝命来丹枫。天声隆隆海岳震，一扫腥秽湔妖凶。遂乘馀威定川蜀，交荐实自廷臣公。先声到处如反掌，霜风千里飞秋蓬。蠢彼西戎不量力，犯我障塞绕边氓。藉公威灵又一往，毡裘十万转眼空。捷书屡报宠屡降，丝纶文绮颁重重。帝曰钦哉予吉甫，可遂相朕宣乃庸。纠弹无避秋隼劲，台端瑟瑟生清风。呜呼台端瑟瑟生清风，公无遄归，哀我人穷。诗书文儒成武功，威名最著陆与彭。一倾银汉洗中夏，山川草木无腥风。慨自妖雏逆天纪，齐赵河淮皆靡靡。馀波流毒涨三川，无数元元阵前死。二公碨礧皆雄材，东西掎角芟蒿莱。驱除中外各底定，论功同上黄金台。左持台衡右执法，颇牧而今居禁闼。治乱安危系一身，春风晓阁披麒麟。勋崇望重畴能伍，岂知老臣心独苦。但愿时平一事无，不愿苍生等酋虏。
贺彭都宪济物·其一
作者：钟芳
朝代：明

岁当辛未斗插午，蓟寇俶扰京西东。蔓延青齐被河洛，赤子若堕洪炉中。桓桓中丞仗节钺，肃将帝命来丹枫。天声隆隆海岳震，一扫腥秽湔妖凶。遂乘馀威定川蜀，交荐实自廷臣公。先声到处如反掌，霜风千里飞秋蓬。蠢彼西戎不量力，犯我障塞绕边氓。藉公威灵又一往，毡裘十万转眼空。捷书屡报宠屡降，丝纶文绮颁重重。帝曰钦哉予吉甫，可遂相朕宣乃庸。纠弹无避秋隼劲，台端瑟瑟生清风。呜呼台端瑟瑟生清风，公无遄归，哀我人穷。
贺彭都宪济物·其二
作者：钟芳
朝代：明

诗书文儒成武功，威名最著陆与彭。一倾银汉洗中夏，山川草木无腥风。慨自妖雏逆天纪，齐赵河淮皆靡靡。馀波流毒涨三川，无数元元阵前死。二公碨礧皆雄材，东西掎角芟蒿莱。驱除中外各底定，论功同上黄金台。左持台衡右执法，颇牧而今居禁闼。治乱安危系一身，春风晓阁披麒麟。勋崇望重畴能伍，岂知老臣心独苦。但愿时平一事无，不愿苍生等酋虏。
贺洪文用乡饮大宾寿六十
作者：钟芳
朝代：明

春风桃李正开时，宾主东南两得之。恩自一王申旧典，身更两世见重熙。乡惟阳子俗俱化，时有彦方人未知。海屋年年益新算，凤雏还看日边飞。
贺胡方伯
作者：钟芳
朝代：明

昔曾联步上金台，五色云中御幄开。就列共闻天语近，散朝时逐相臣回。十年中外冰霜操，万仞东南屏翰才。官与君同分两地，却输吴越是蓬莱。
贺邓沃泉
作者：钟芳
朝代：明

谁将乔木颂乔年，乔木春容岁岁鲜。华毂久悬松径月，寿筵重启杏花天。坤从海窟撑鳌极，人向蓬丘望鹤仙。惭我无缘陪末宴，聊歌沅芷献遗篇。
赏莲
作者：钟芳
朝代：明

荷影池光漾碧天，误疑西子浴平川。向人欲语笑声里，出水半攲樽酒前。戏奕枯棋忘胜算，坐依丛竹序生年。频来未厌观游兴，祇惜斜晖隔暮烟。渚蒲汀柳散薰风，六月新莲学吐红。并舞霓棠相伯仲，似怀萍梗自西东。亭开四面青山应，沼别三区碧水通。抚景乘闲须尽醉，莫缘毫末叹亡弓。
赏莲·其一
作者：钟芳
朝代：明

荷影池光漾碧天，误疑西子浴平川。向人欲语笑声里，出水半攲樽酒前。戏奕枯棋忘胜算，坐依丛竹序生年。频来未厌观游兴，祇惜斜晖隔暮烟。
赏莲·其二
作者：钟芳
朝代：明

渚蒲汀柳散薰风，六月新莲学吐红。并舞霓棠相伯仲，似怀萍梗自西东。亭开四面青山应，沼别三区碧水通。抚景乘闲须尽醉，莫缘毫末叹亡弓。
赏莲·其二
作者：钟芳
朝代：明
体裁：七言律诗

渚蒲汀柳散薰风，六月新莲学吐红。并舞霓裳相伯仲，似怀萍梗自西东。亭开四面青山应，沼别三区碧水通。抚景乘闲须尽醉，莫缘毫末叹亡弓。
赞治堂为宗伯桂洲夏公题
作者：钟芳
朝代：明

辅世际熙运，皇猷恢远彝。龙楼不虚侍，谠论结主知。宗伯古秩宗，上应文昌辉。北门带新衔，清秩殊等夷。越自有国来，兼授实所稀。君才万斛舟，咳唾流珠玑。枢莞践台斗，礼乐兼夷夔。礼本天地中，乐范天地和。至和胚化原，调燮功弘多。忆昔唐虞盛，凤凰在檐阿。吾皇此属意，乔望郁嵯峨。鸣球有遗音，为续明良歌。
赠司理李君之南安
作者：钟芳
朝代：明

我昔滥竽两浙宪，君在秋曹曾识面。西江右辖曾几时，君来幕下相追随。星霜倏忽五六载，君已乔擢南安推。南安雄据梅关路，广南视之若门户。昔贤司理著高名，台存风月人争慕。桁杨卧庭嚣讼稀，诗书万户临清溪。丈夫志趣会有定，举头肯负苍天知。
赠合浦杨掌教
作者：钟芳
朝代：明

海天旱久气如火，禾苗颗粒未入土。广文策马自廉阳，带得沧波作甘雨。岩居老子鬓如雪，对雨开樽红映颊。寻当闲拥一天愁，洗向轩楹尽消灭。先生之化时雨若，能沃荄萌润硗埆。养就长材作栋梁，遗落犹堪备榱桷。有才莫叹长淹滞，丰剑斗间腾紫气。他年一跃际风云，桓桓骢马人争避。
赠吴大本举人
作者：钟芳
朝代：明

学未成名志士羸，偶从文字得新知。骨奇果应千金聘，句妙终惭一字师。淮浦菰沉惊岁晏，陵阳枫冷觉归迟。游缰莫任闲抛掷，紫陌东风杏又开。
赠圆山周郡判
作者：钟芳
朝代：明

当年旅食长安道，与君联舍通怀抱。礼闱春榜未知名，君为开棋卜祥兆。桃花煖浪披春风，果然应兆腾双龙。何期一龙逐仙逝，攀留莫及号孤蓬。幸哉君侯重义气，饭含敛榇皆如制。古云生死见交情，死者复生生不愧。拜官分理桂林刑，赠言我亦华之行。三年乔擢武昌倅，武昌山水增高清。幡然忽堕思乡泪，不待苍颜纵归辔。椰叶榕阴午睡浓，黄鹂紫燕春游媚。转眼于今三十年，相逢鬓雪交霜髯。踟蹰蹙席谈旧故，失声大半归黄泉。且言宅里连经水，赠言已逐鱼千里。我归索稿亦已亡，重构自伤衰甚矣。金销石泐尚有时，么么得丧奚足异。细研龙尾濡紫烟，净扫溪藤为君记。
赠少参王本一本一以公谴谪戍吾璚上谒军门予适守苍梧道过与语甚悦且闻其善书因求写梧山书院四字及敬义字皆有矩矱临别谓予宜有赠什予归急草古风一章未及脱稿而舟已发矣人便因附寄申意
作者：钟芳
朝代：明

梧城六月漓江涨，有客乘舸溯流上。邮亭过语汗浃衣，细雨蛮烟共惆怅。仕当河洛家秦关，乃自西北来东南。直道动与世情迕，霜蹄暂蹶中何惭。前年谪来余吏部，君今复践琼台路。胡为海上一丹丘，连屈双贤踵高步。鲸波浩溔乾坤浮，坡翁曾此跨鹤游。飘飘仙驭不可絷，江山遗迹留千秋。明珠在渊光闪烁，松筠不共凡英落。圣主怜才意未央，赐环今下经纶阁。
赠徐东园
作者：钟芳
朝代：明

石构嵯峨紫翠重，水环云窦玉玲珑。谁知天地方圆象，都在亭池俯仰中。云去云来昼不扃，柏盘藤蔓作连屏。未须久坐能清俗，才到庭除俗虑清。到地垂杨扫碧苔，蓬丘移在聚春台。百花烂熳春开遍，更有长春不断开。池上风光色色新，鱼知人意亦相亲。惯听抚掌浮金尺，竞啄香餈不怕人。
赠徐东园·其一
作者：钟芳
朝代：明

石构嵯峨紫翠重，水环云窦玉玲珑。谁知天地方圆象，都在亭池俯仰中。
赠徐东园·其三
作者：钟芳
朝代：明

到地垂杨扫碧苔，蓬丘移在聚春台。百花烂熳春开遍，更有长春不断开。
赠徐东园·其二
作者：钟芳
朝代：明

云去云来昼不扃，柏盘藤蔓作连屏。未须久坐能清俗，才到庭除俗虑清。
赠徐东园·其四
作者：钟芳
朝代：明

池上风光色色新，鱼知人意亦相亲。惯听抚掌浮金尺，竞啄香餈不怕人。
赠李掌教尹顺昌
作者：钟芳
朝代：明

栋梁养自圣宫墙，新转官阶喜近乡。百里雷封看小试，杏坛馀馥到琴堂。
赠谢经府昌归建宁
作者：钟芳
朝代：明

归橐无钱可若何，八千里路隔鲸波。到家拟作埙篪会，同对丹山发浩歌。到宜休处便归休，肯为归休著浪愁。行有松风吟有月，归休端不羡公侯。
赠谢经府昌归建宁·其一
作者：钟芳
朝代：明

归橐无钱可若何，八千里路隔鲸波。到家拟作埙篪会，同对丹山发浩歌。
赠谢经府昌归建宁·其二
作者：钟芳
朝代：明

到宜休处便归休，肯为归休著浪愁。行有松风吟有月，归休端不羡公侯。
赠郑方伯
作者：钟芳
朝代：明

才闻使君来，忽见使君归。薇垣三月席未暖，扁舟又觅桃花溪。宦途汗漫靡终极，钟鸣漏尽行俱迷。君投归疏脱世网，从此不受樊笼羁。生平清操老更厉，长松偃蹇淩霜威。兼金临别有常赠，形之公牍无惭词。归囊峻却匪沽激，不忍素质沦于缁。始知琴鹤非浪语，古人今人堪等夷。惠风吹衣百鸟噪，蕨粉正腻黄鸡肥。君还旧墅且行乐，俯仰何愧天人知。寸阴曾闻当尺璧，晚景馀阴尤可惜。霜髯鬖鬖照璚卮，莫遣分阴竟虚掷。
赠黄用晦贡士
作者：钟芳
朝代：明

癸巳之春，予徂自南。粲粲者子，从余江浔。江漾我舟，其流浩浩。交酬以言，爰获所好。昔在宣圣，揭训垂则。纲宏目详，昭在简册。厥中恪如，贯乎显微。厥应晰如，烛时之几。几审于精，以臧其用。用利德崇，罔间动静。颜氏博约，圣蕴以传。轲死道隐，喧豗异言。钩玄远绍，实维濂洛。紫阳嗣之，洞启扃钥。譬彼谷粒，舂蹂扬淅。叠更庶工，惟在炊食。嗟哉承学，骋奇炫能。弗哜其胾，口说是呈。师心竞胜，辞赘匪瑩。意念已非，奈何入圣。媚学君子，孳孳自强。无斥先贤，以显己长。万古一息，斯道同极。取善惟宏，随处得益。疑则可辨，信则可因。善本大同，勿殊我人。
赠黄用晦贡士
作者：钟芳
朝代：明
体裁：四言诗

癸巳之春，予徂自南。粲粲者子，从余江浔。江漾我舟，其流浩浩。交酬以言，爰获所好。昔在宣圣，揭训垂则。纲宏目详，昭在简册。厥中恪如，贯乎显微。厥应晰如，烛时之几。几审于精，以臧其用。用利德崇，罔间动静。颜氏博约，圣蕴以传。轲死道隐，喧豗异言。钩玄远绍，实维濂洛。紫阳嗣之，洞启扃钥。譬彼谷粒，舂蹂扬淅。叠更庶工，惟在炊食。嗟哉承学，骋奇炫能。弗哜其胾，口说是呈。师心竞胜，辞赘匪莹。意念已非，奈何入圣。媚学君子，孳孳自强。无斥先贤，以显己长。万古一息，斯道同极。取善惟宏，随处得益。疑则可辨，信则可因。善本大同，勿殊我人。
越中同方宪副思道会合联句
作者：钟芳
朝代：明

山中念离索，幽思托宾鸿。尊俎幸兹合，广榭歌春风。桧阴转斜日，重叠交房栊。小鸟咿嘎鸣，托之情亦融。人物并和洽，矧此时序丰。玄谈谢俗况，疑谊开我蒙。忆昔见君子，曲江水溶溶。瑶池共霜月，岂不怀愚忠。中间人事异，畏途各飘蓬。荏苒馀一纪，此酒何能同。去年发东服，期我吴山中。乘轺阻越水，伫望江云重。终焉结佳晤，情曲潜孚通。微酣坐迟莫，海月明林东。
辛卯十二月二日神乐观祈雪次李少宰蒲汀韵二首 其一 祈雪
作者：钟芳
朝代：明

民力东南竭，宁堪岁荐荒。隐忧惭肉食，虔祷合鹓行。归路风犹劲，瞻天色更苍。土膏方待润，何以答民望。
辛卯十二月二日神乐观祈雪次李少宰蒲汀韵二首 其二 喜雪
作者：钟芳
朝代：明

经宿玄云合，飞铅遍霎时。座间银海晃，天上玉龙知。肸蚃忱无间，菑畲稔有期。欢声腾万姓，欣慰岂吾私。
辛卯十二月二日神乐观祈雪次李少宰蒲汀韵二首·祈雪
作者：钟芳
朝代：明

民力东南竭，宁堪岁荐荒。隐忧惭肉食，虔祷合鹓行。归路风犹劲，瞻天色更苍。土膏方待润，何以答民望。经宿玄云合，飞铅遍霎时。座间银海晃，天上玉龙知。肸蚃忱无间，菑畲稔有期。欢声腾万姓，欣慰岂吾私。
辛未羁州贼扰齐鲁汴豫间总制马公不能制改命陆司马以边兵破之
作者：钟芳
朝代：明

坐拥罴貅百万雄，驱除无策笑元戎。三边少借防胡卒，一战全收破竹功。泪合烟霞闾闬定，星摇河济舳舻通。鲸鲵忍筑车书地，徭赋惟应贷阨穷。
过万安莲塘宿李处士家戏答其诗
作者：钟芳
朝代：明

十年不到万安游，此日重经涨海头。偶过莲塘居士宿，古心古貌古人流。青山逶迤环海口，涛声隐隐春雷吼。钓鳌人去玉台空，我来倚杖沈吟久。
过万安莲塘宿李处士家戏答其诗·其一
作者：钟芳
朝代：明
体裁：七言绝句

十年不到万安游，此日重经涨海头。偶过莲塘居士宿，古心古貌古人流。
过万安莲塘宿李处士家戏答其诗·其二
作者：钟芳
朝代：明

青山逶迤环海口，涛声隐隐春雷吼。钓鳌人去玉台空，我来倚杖沈吟久。
过九龙岭
作者：钟芳
朝代：明

南出通津度九龙，参差乱石滞行骢。半晴山色犹衔雨，垂老花枝不耐风。市僻故宜杯斝朴，民罢底用织纴工。传经旧俗今皆变，惟是萑蒲未即功。
过浙值揭榜
作者：钟芳
朝代：明

去浙甫一纪，重过似有期。榜收新俊彦，文厌旧筌蹄。渊跃舒鳞甲，天游脱絷羁。明年春宴罢，红杏绕金堤。
过玉山得雨溪涨重九怀马柳泉
作者：钟芳
朝代：明

山溪易涨易为消，我到欣逢雨泽饶。旅馆暂停需晓霁，扁舟堪放趁秋涛。重阳节近黄花好，野塞云寒白雁高。淮上达人回首远，一樽谁与醉香醪。
过莲塘
作者：钟芳
朝代：明

一自离乡井，于今已八春。归鞍过旧驿，扫壁认题痕。桀骜沿山寇，离披列塞军。荐荒生计匮，宵哭四郊闻。
还崖稿
作者：钟芳
朝代：明

地尽东南是故庐，感情风物在乘除。道旁尚忆莱公竹，陇上多增白氏渠。旧日主人今在少，同时僚友别来疏。到家童稚迎相笑，仍是天涯一腐儒。
送万治斋都宪
作者：钟芳
朝代：明

巨浸难将一苇杭，且抛簪绂振游缰。乌台数仞风霜老，皇祚千春日月长。卞璞未雕难必售，楚弓暂韠岂云亡。世承恩渥君家盛，咫尺天颜肯暂忘。
送上舍陈舜辅归揭阳
作者：钟芳
朝代：明

养就鸾翰待次铨，一时贤俊共联翩。韬囊忽动归乡思，舣岸先寻上濑船。庾岭晴峰高巀嶪，海门春涨碧潺湲。莫将岁月蹉跎过，转盼霜华已满颠。
送丘少参
作者：钟芳
朝代：明

莺啼春晓瑞光重，映日金绯换旧容。数谏共推师氏直，新衔初试楚藩雄。殊方经略风云外，万国舆图指掌中。驿路山花迎客笑，也分颜色到疲癃。
送何常州
作者：钟芳
朝代：明

禁垣抗疏力回天，分牧名邦屈俊贤。双节先舆行处适，五台排戟望中妍。漫听老稚歌尧日，不问勋名着祖鞭。公事判馀黄阁静，荷香浮动水晶帘。
送卢上舍
作者：钟芳
朝代：明

槐市通名入选曹，西风吹棹动江皋。眼中桂海沧波杳，天外钟山紫气高。樽俎旧怀倾里闬，丘园新兴合渔樵。须知乐极忧还极，渴甚三农雨未郊。
送卢备倭英之东广
作者：钟芳
朝代：明

列巘包南戒，雄材出上关。剑劘鹑尾暗，旗闪虎牙闲。地尽夷通夏，天低水荡山。烝黎有遗患，凭仗一开颜。
送卢用中佥宪东广
作者：钟芳
朝代：明

十载滞南曹，新荣叠旧劳。秋霜生剑佩，炎瘴避旌旄。地引沧溟阔，星回紫极高。纪纲不虚布，正属济时豪。
送吴子孝
作者：钟芳
朝代：明

艺死昔掉鞅，若往迷所之。之子方茂龄，丱角来相依。一自凤台别，地隔音信稀。金相发灵耀，霜翰横天飞。伤谗屡挫折，良愿故多违。倅郡惠易流，岂足淹絷羁。超腾会有待，随在扬晶辉。
送吴相士
作者：钟芳
朝代：明

燕石似玉璞似石，真赝纷如混真识。沧溟岱岳不可量，会看悠然湛然色。
送周汝和佥宪
作者：钟芳
朝代：明

引觞相对鹁鸠鸣，临别坚留似不情。台省共推风力劲，节旄先指建潭清。地分险沮频忧国，才遇纷庬剩著名。晤语正酣忘日暮，石桥归马见三星。
送太守王君之邵武
作者：钟芳
朝代：明

横金新绾大夫章，闽越秋清玉露凉。宿学共推今董贾，仁声先拟汉龚黄。溪边花气迎朱旆，城外岚光入画堂。省事固应民事省，野田处处足禾粱。
送太宰刘紫岩献绩
作者：钟芳
朝代：明

南甸誇清丽，耆英几著名。冢乡归物望，上应斗枢明。噩噩司衡鉴，师师见典刑。位亲台鼎峻，人自玉堂清。袖帙收时彦，缇函上岁成。趋朝龙衮悦，蕃锡兽尊并。捐瘠忧群姓，菑祥混庶徵。燮调不虚授，需子赞升平。
送太常胡九峰
作者：钟芳
朝代：明

几度同君侍祼将，碧笼烧烛话更长。朝天忽报三年政，倚玉都忘两鬓苍。合殿香烟浮绣绂，旧铨人物在缥囊。长安若作同官会，梁栋榱题细品量。
送姚上舍良知归武康
作者：钟芳
朝代：明

昔年校士苕湖上，羡子多才冠誉髦。大学春深时雨洽，归航冬晚朔风高。凤飞拟见翀千仞，鹤唳何曾限九皋。显隐由来非两事，好培嘉谷刈蓬蒿。
送少宗伯杨公正叔
作者：钟芳
朝代：明

钟山行乐未渠央，徵诏俄看出建章。奕世台衡关否泰，一时人物在低昂。职司万国纲常重，位近中天日月光。勋业有期头尚黑，祖风君德肯相忘。
送崖州王上舍叙之
作者：钟芳
朝代：明

开遍蔷薇春已归，客子欲去还迟迟。抠衣缓步过予别，共谈故旧频嗟咨。我昔居潜未得志，子方丱角来亲比。青灯劘切同苦辛，沈酣艺苑浑忘味。圣奥时窥见一班，周情孔思羹墙间。自从宦海泛寥阔，故园游屐闲溪山。迩来二十有四载，相逢尽笑朱颜改。钟阜晴连庾岭长，万里音书隔沧海。海上高人系所思，凭君摛辞一问之。分睽不作儿女态，便当跨鹤淩空飞。
送崖州邓掌教会试次林节推见泉韵□□
作者：钟芳
朝代：明

沧海中原隔，亲朋音信疏。云龙端羡子，灯火独亲予。秋宇搏修翮，灵襟多古书。名高金阙晓，联步玉阶除。
送张大参静峰
作者：钟芳
朝代：明

偶从天苑识祥麟，别后俄惊三十春。直上紫霄囊里物，再逢沧海梦中身。周咨民瘼车频牵，默运边筹笔有神。穷岛谁云有遗照，等闲举睫是枫宸。
送张少宰
作者：钟芳
朝代：明

北门学士风骨清，绶霞佩月游逢瀛。宁亲万里荷君宠，龙光照耀溪山明。溪山信足娱，岂为木石伍。悠悠游子情，承颜恋朝暮。悬知富贵遥相违，不若贫贱常相依。燮调台鼎在咫尺，轩然似脱樊笼羁。辞荣更得荣归去，留题旧识相如柱。寿筵岁岁乐清时，日华长映黄金卮。
送怀宁侯孙
作者：钟芳
朝代：明

不为霜颅爱乞闲，帝怜材隽暂交还。丹书旧衍山河誓，玉节重当虎豹关。恩重两朝陪辇毂，威伸南甸折凶顽。古来名将传孙子，我欲从君识一班。
送恒山张中丞
作者：钟芳
朝代：明

造物谁能寸寸量，青霄孤鹤自昂藏。几番剡荐成蕉梦，一夕飙回散鞠场。川险定资舟楫利，剑锋暂閟斗牛光。行休且爱初心遂，圃有霜梨粟酒香。
送朱都督
作者：钟芳
朝代：明

袖有丹蛇裘紫貂，威名千里折天骄。阴山此去干城重，褒诏重重下九霄。
送李蒲汀
作者：钟芳
朝代：明

百司领袖重南畿，上应文昌佐太微。五色云梦胸次阔，一门卿相眼中稀。虞廷化日锵鸣佩，莱彩春风炫舞衣。咫尺丹霄行色里，东人何怪咏鸿飞。
送李蕃分教合浦
作者：钟芳
朝代：明

残暑全消石径斜，客舟维缆舣江沙。教分珠浦还同省，路入琼台却近家。闲倚风烟横夕望，自培桃李斗春花。酒酣不尽扳留兴，更倒双瓶送落霞。
送杨景瑞归揭阳
作者：钟芳
朝代：明

画舸风恬羡独还，徘徊相送碧云湾。江湖魏阙诗囊里，君宠亲恩跬步间。卓荦高名联棣萼，幽栖清胜足溪山。请看陌上垂杨树，叶叶知秋减故颜。
送杨都督
作者：钟芳
朝代：明

昔年雄略镇淮阳，号令俄飞六月霜。垂老自耽陶径乐，投闲何惜楚弓亡。函关挹翠归程便，天府铭丹世绩长。高枕梦酣无一事，簪缨早付黑头郎。
送林从学少参
作者：钟芳
朝代：明

东南藩翰控连城，参佐雄材出帝京。冰蘖一生留宦迹，湖山四面足风情。春风淮水新知己，乔木莆阳旧著名。人去不堪牢系马，晴云流碧道双旌。
送林司成文俊方斋
作者：钟芳
朝代：明

物外丰神玉不如，往来常在太微虚。两都模范归儒彦，天下英才入化枢。鸣佩彤墀尧日近，横经御幄禹谟俱。奠将芹藻曾承乏，他日书来肯忘予。
送林宪副
作者：钟芳
朝代：明

金章玉节拥千夫，殊擢南科旧日无。气合太阿横素练，心如秋月湛冰壶。茝兰拟结湘灵佩，干羽常思帝舜谟。乡曲与君同海上，送君回首夜吟孤。
送林小泉
作者：钟芳
朝代：明

蔚东林兮木芃芃，萃灵霭兮淩昊穹。之子征兮昌运逢，文华国兮众所宗。晋崇秩兮贰司空，秉忠贞兮念民穷。昌言入兮契天衷，黼绣章兮锡命隆。世济美兮绍先荣，保无斁兮誉永终。
送林节推见泉
作者：钟芳
朝代：明

世望重三山，三年海屿间。鱼喁怜涸泽，犀照夜愁澜。冰鉴清秋彻，桁杨白昼闲。奏功金阙曙，喜色上龙颜。
送柯宁波
作者：钟芳
朝代：明

古今重良牧，乐只歌台莱。眷兹山水郡，合仗经纶才。君惟青琐彦，謇谔众所推。先声布海曲，欢迎拥旌绥。旱魃夫如何，缅彼东南隈。朱幡去浩渺，需君鼓风雷。
送欧赐之守金华
作者：钟芳
朝代：明

联署输君早着鞭，和风吹旐发离筵。封疆喜接留都胜，箫鼓争迎太守贤。到处江山随指点，及时膏泽系颠连。日薰晴屿棠阴遍，应有歌谣被管弦。
送毛中丞
作者：钟芳
朝代：明

江水河湛湛，悠然濯长缨。扁舟渡江去，浩气横青冥。丘园归一老，争识旧中丞。名遂情何澹，官休梦亦清。引泉分石髓，招鹤下云坪。为问林栖子，畋渔契夙盟。
送沈太守常之建水州
作者：钟芳
朝代：明

遗经独抱卧溪山，屡挫文场意自闲。晚岁一官分虎竹，边城万姓迓熊轓。时清何惮封疆僻，材骏谁云展布艰。浙上师模惭契旧，频行宁忍赠言悭。
送王廷和尹邵武
作者：钟芳
朝代：明

声华与子接封疆，同缀云霄鹓鹭行。在璞谁知和氏璧，鸣琴初试宓生堂。都城日暮千峰断，宇县春回万萼香。野鸟不知离别恨，联翩飞起向斜阳。
送王德升教授酉阳
作者：钟芳
朝代：明

凤阙衔恩出，踟蹰为一留。杯分秣陵夜，棹指锦江秋。心泰居忘陋，风淳化易流。经行多古意，合付尺囊收。
送王德徵
作者：钟芳
朝代：明

我昔次徐沛，闻君谪南越。吹灯起夜坐，惨惨若含噎。君以谏疏出，位丧名乃烨。臣忠与友义，一举得双捷。岂不爱荣利，附势钻隙穴。寒燠固异序，坚脆本殊节。君行海上春，孤棹破晓月。罗浮森万丈，落落振高洁。无作悲秋客，长咏伤穷绝。
送甘钦采太守惠州
作者：钟芳
朝代：明

同荐天衢已十龄，就中离合似风萍。秋曹又改郎官绶，炎海新传刺史名。眼底波光涵帝泽，耳边言语间莺声。坡仙遗爱今应在，长忆金盘落月倾。
送祝照府
作者：钟芳
朝代：明

世态森矛戟，官屯是命屯。怜君动归思，老我倍伤神。蹈险思忠国，投闲为爱身。九峰丹灶在，去炼玉池津。
送秦司徒凤山迁司空
作者：钟芳
朝代：明

玉墀林立佩珊珊，圣主迟回注笔难。廊庙徽猷归骏望，乾坤春色上龙颜。传飞羽翰徵书急，船放江津去思闲。民敝不须多事事，溶溶卿月照寒潭。
送许廷信司训武陵巘
作者：钟芳
朝代：明

同是天涯旧布衣，拜官西去忍相违。临江已觉兰桡动，把酒休辞玉斝飞。醉倚湖山歌舜禹，闲披经史聚匡韦。儒官自足偿清兴，底必鸣珂入帝畿。
送谢经府
作者：钟芳
朝代：明

相逢无人知峻才，蛮烟往复迷蒿莱。解鞍暂憩碧油幕，束装又上黄金台。柏老经霜贞性在，林疏见日滞阴开。西风一棹归家便，朋旧高谈惬素怀。
送边司徒华泉
作者：钟芳
朝代：明

宦海若博局，到头皆幻尘。怜君归印组，兹乃遂天真。忆昔金台会，今馀二十春。何期淮水上，重对梦中身。词翰谐金石，声称重缙绅。抱才终恋主，忧国转伤神。多病初心负，行休素愿伸。青门观祖帐，东海见醒人。诏下县车后，沙鸥日与亲。
送邓子几之南都刑部主事
作者：钟芳
朝代：明

公署同君作比邻，爱君寥廓似秋旻。马缘共牧浑忘主，仆为频来也觉亲。清吹催人离凤阙，断云牵恨渡龙津。石头春暖圜扉静，独倚晴峦咏白蘋。
送陈司训之乐会学
作者：钟芳
朝代：明

十载文场志未疲，一官归作士林师。情牵风木烝尝便，道在琴书轨范宜。花县日迟闻鼓铎，芹池春暖咏风沂。育才自是吾儒事，况复乡关系所思。
送陈启周少参
作者：钟芳
朝代：明

除檄来枫陛，材猷自不群。旌旗摩蜀道，屏翰控秦云。意逐凫舟动，春随客袂分。霏微亭外雨，应与涤尘氛。
送陈学谕致仕归曲江
作者：钟芳
朝代：明

屈指计君来，振铎星三周。一朝解官去，浩浩不可留。食贫三十年，常与青衿游。怜君厉清操，模范追前修。义气每愤激，背憎来愆尤。六十岂云老，遽尔还山丘。巀彼香炉峰，浈水汩汩流。晴空任啸傲，偃仰依松楸。
送顾司徒
作者：钟芳
朝代：明

江云结绮青荧荧，之子乘之朝太清。路过彭国暑渐薄，柳暗御堤葵独明。宦成冰蘖见完节，人在庙廊知素名。华渚正逢天庆候，九霄仙露下金茎。
送黄久庵
作者：钟芳
朝代：明

绣服纡朱带绾金，南宫清望旧词林。世家簪笏传清白，方寸经纶贯古今。陂影晴涵千顷碧，虞音夜入五弦琴。只今庙议咨夔契，会有吁谟沃帝心。
送黄以和分教南平
作者：钟芳
朝代：明

潮头带雨泊江城，宦况儒风一色清。人自天涯瞻日表，道传东鲁下南平。出门剑气乘时耀，在簴钟声待扣鸣。未问去留皆是客，共看秋水不胜情。
送黄秀才卒业南雍
作者：钟芳
朝代：明

南望钟峰促晓旌，凉飙祛暑露初零。君才自是万人敌，鹗荐固应先著名。湖海放舟波浪阔，筌蹄过目羽毛轻。莫缘举业妨儒业，数仞宫墙接紫清。
途中言怀
作者：钟芳
朝代：明

宦业如公少，勋阶未有涯。勋如登泰岳，阶合筑堤沙。鸣雁归中泽，云霓陋旱车。丈夫雄一世，端不在辞华。地僻嫌溟隔，民穷患岁侵。共怜时雨润，同戴帝仁深。谁识冰霜性，中含造化心。三驱非玩寇，妙在失前禽。
途中言怀·其一
作者：钟芳
朝代：明

宦业如公少，勋阶未有涯。勋如登泰岳，阶合筑堤沙。鸣雁归中泽，云霓陋旱车。丈夫雄一世，端不在辞华。
途中言怀·其二
作者：钟芳
朝代：明

地僻嫌溟隔，民穷患岁侵。共怜时雨润，同戴帝仁深。谁识冰霜性，中含造化心。三驱非玩寇，妙在失前禽。
途次
作者：钟芳
朝代：明

高堂垂白忍相违，客思沈沈独掩扉。银烛半销更漏尽，不堪风雨夜凄其。
遂初卷
作者：钟芳
朝代：明

有客叩我门，求题遂初卷。卷中点点灿珠玑，黎侯惠泽光琬琰。咄嗟蛮獠千百群，潜伏菅茅舞鳅鳣。中间恶少善还多，岂必根株尽屠剪。雪霜凛凛藏春意，欲把雕椎同惠鲜。俄然利口眩黑白，危机触处皆坑阱。我思往事伤我心，安得雌黄话深浅。而今论定天日开，作歌拟配襄阳岘。
遂溪书事
作者：钟芳
朝代：明

城依涨海昼阴阴，画戟千行幸一临。硗埆田畴生意少，萧条编户野茅深。等闲举目横秦望，几许攒眉动越吟。抚字独勤征赋拙，表臣真慰圣皇心。
道士
作者：钟芳
朝代：明

玄宫不著幻尘愁，荏苒韶光户外流。传得长生龙虎诀，凤笙吹老白频秋。
遗爱卷为童栗卿年兄题
作者：钟芳
朝代：明

岩岩柱下史，出佐郑州牧。风霜带馀寒，膏泽覆蔀屋。郑人有遗爱，丛祠荫修绿。循良千古心，炯炯今堪续。
郊祀寓神乐观斋宿题画
作者：钟芳
朝代：明

茫茫何处觅蓬瀛，云水为家万事轻。春到柳梢青欲遍，一舸横港醉初醒。
郊行
作者：钟芳
朝代：明

挥策历南疆，旄端犷兽翔。风淳占化洽，土辟验农忙。野水平铺绿，断云低覆黄。谁哉卫嘉谷，无用长苞稂。
郑玄
作者：钟芳
朝代：明

错将汉赋解周经，妙用机权系重轻。自是荆公误谋国，不应移罪郑康成。
重过钓台
作者：钟芳
朝代：明

采薇歌歇后，严濑激清波。帝子自知己，客星将谓何。道轻周衮黼，节系汉山河。回首商岩老，应惭定策讹。
重过钓台声华不堪玩，过目成臭腐。桐庐江上丝，清风振千古。又五言律一首，见二十七卷送陆少参癸未浙中
作者：钟芳
朝代：明

嘉禾昔良晤，与子重薄违。乘轩今鼎来，祥光照金绯。眷惟南国纪，雄藩卫名畿。南征协枚卜，况际神龙飞。君才渺江汉，世学世所稀。春山戛相应，奕叶扬晶辉。蛟潭湛空影，目断芙蓉旗。
重阳
作者：钟芳
朝代：明

九日江城望，风烟接百蛮。雁声低夕照，诗兴薄秋山。把菊欣相遗，思家迥未还。升沉休握粟，得酒且开颜。
野景
作者：钟芳
朝代：明

岚色溪光入户来，引筇徐步立兰阶。人间不用谈天上，牛背樵歌即吹台。
金山帆影为全之作
作者：钟芳
朝代：明

伤心豺虎泪如泔，痛定分睽更不堪。伫久江风吹眼黑，却疑山影瘦于帆。
金陵送客
作者：钟芳
朝代：明

昔年雷阳烟水村，浊醪曾共长途贫。秣陵重话雪霜夜，各已头角崭青云。淦水森森富梧槚，须仗春风为镕冶。郢匠挥斤照骨寒，轮囷应长连城价。
锦衣丘
作者：钟芳
朝代：明

名阀人争羡，殊庸世有承。高堂过耄耋，垂白见云仍。大义丘山重，千金毛羽轻。到家称寿爵，光彩溢兰庭。
镜湖
作者：钟芳
朝代：明

会稽饶竹箭，箈笋却堪菹。欲绘镜湖境，移家十胜居。
长至前二日赏东麓亭和司马王浚川韵
作者：钟芳
朝代：明

山木经霜尽白颠，森森桧柏翠堪怜。物情岂为人呈媚，冰操由来晚更妍。鹤唳莺声图外景，岚光潭影镜中天。豪吟各负风云气，沽酒何曾论费钱。杳杳孤亭倚翠开，晓凭清霁首重回。江拖素练天边下，云结玄堂海上来。尺舄径登栖鹘处，半山如见读书台。相逢总是神仙骨，何必璚英入寿杯。
长至前二日赏东麓亭和司马王浚川韵·其一
作者：钟芳
朝代：明

山木经霜尽白颠，森森桧柏翠堪怜。物情岂为人呈媚，冰操由来晚更妍。鹤唳莺声图外景，岚光潭影镜中天。豪吟各负风云气，沽酒何曾论费钱。
长至前二日赏东麓亭和司马王浚川韵·其二
作者：钟芳
朝代：明

杳杳孤亭倚翠开，晓凭清霁首重回。江拖素练天边下，云结玄堂海上来。尺舄径登栖鹘处，半山如见读书台。相逢总是神仙骨，何必璚英入寿杯。
阅历科进士录
作者：钟芳
朝代：明

魁甲真么么，过眼成士苴。试看十科前，几个知名者。好奇涉高虚，无奇亦苟苟。碌碌过一生，草木同腐朽。饥鸱得腐鼠，昂头骄鹓雏。霄汉本空阔，彼生何太愚。
阅历科进士录·其一
作者：钟芳
朝代：明

魁甲真么么，过眼成士苴。试看十科前，几个知名者。
阅历科进士录·其三
作者：钟芳
朝代：明

悠悠扬扬，为鸾为凤。琐琐屑屑，为蠓为蠛。
阅历科进士录·其二
作者：钟芳
朝代：明

好奇涉高虚，无奇亦苟苟。碌碌过一生，草木同腐朽。
阅历科进士录·其四
作者：钟芳
朝代：明

饥鸱得腐鼠，昂头骄鹓雏。霄汉本空阔，彼生何太愚。
陆川道中
作者：钟芳
朝代：明

一顾一回好，到山山更长。春晴鸟语閧，花烂蝶魂香。石罅渗泉冽，峰腰攲木苍。个中有佳胜，惜也在穷荒。
陈君以诗来因次其韵如左
作者：钟芳
朝代：明

童冠追随赖切磋，谈锋雄峻若悬河。地连浈海游歌便，气带风云化泽多。殿最任渠书课绩，升沈那复计如何。盘涡深处芙蓉秀，归庆清平咏不波。
除夕有感
作者：钟芳
朝代：明

除夕前年已去家，今年除夕在京华。万山积雪断归雁，双柏隔窗栖乱鸦。节序不情看过隙，浮名无蒂漫蒸沙。思乡有梦无缘到，银烛销红斗柄斜。
隺村
作者：钟芳
朝代：明

孤冢翳荒原，悠悠不计年。堂封培旧圮，碑篆认初镌。村舍疏还朴，孙枝远更妍。青宵羽衣客，时与下蹁跹。
集庆寺观宋徽宗遗像
作者：钟芳
朝代：明

鼎沸中原宋社亡，萋萋藤蔓掩颓墙。山僧留得君王像，翠佩云鬟倚靓妆。
雪夜闻鸡和韵
作者：钟芳
朝代：明

窗外雪花如月明，隔墙远近闻鸡声。半疑半信五更梦，欲归未归游子情。事知定分闲愁少，心不藏机客虑平。每及曙光盘膝坐，细从嘘吸验生生。
霍光
作者：钟芳
朝代：明

颠迷宠利任刑威，岂独骖乘兆祸机。万口沸腾堪铄骨，反形宁论是和非。
霜节
作者：钟芳
朝代：明

使轺离索久，窗户入凄凉。场圃淩霜筑，宾鸿何处翔。越裳天伐寝，兰畹国馨扬。咫尺雷阳地，闲赓白雪章。
露坐书事
作者：钟芳
朝代：明

空阶木叶摧璆琅，火流坤位银河光。当庭兀坐情默默，爽气透入罗衣裳。罗裳寸裂犹可结，百忧耿耿那堪说。倚阑无力叫天阍，聊对清尊问明月。
颐贞轩为龙孔锡题
作者：钟芳
朝代：明

野老长生诀，翛然异羽流。鼎亨白石烂，庭撼碧湖秋。列曜双推毂，千春一转眸。灵雏自轩揭，飞去集蓬丘。
题九思图
作者：钟芳
朝代：明

？彼西雍鸟，因之寄圣猷。丹青传妙手，羽翮见清修。致一斯通圣，伤多实乱谋。无为浪池鹜，天壤失归投。
题九思图
作者：钟芳
朝代：明
体裁：五言律诗

�彼西雍鸟，因之寄圣猷。丹青传妙手，羽翮见清修。致一斯通圣，伤多实乱谋。无为浪池鹜，天壤失归投。
题明皇千叶桃
作者：钟芳
朝代：明

金屋重扃贮阿娇，繁阴秾艳隔贤豪。年年花溅华清泪，应是蒙尘恨未销。
题羲之观鹅图
作者：钟芳
朝代：明

素鹅练练铺晴云，翻翎弄爪嚣相群。右军动睫一顾盼，宛如丹鸾彩凤来缤纷。昂头引颈鸣且伏，蜿蜒写出胸中画。玄经书罢举群归，无乃市道相追随。不知会稽老妇烹湘时，可能一咽充甘肥。
题耕织图
作者：钟芳
朝代：明

出耕任膂力，织纴付中闺。尺布与粒米，皆自勤中来。惰耕无赢粮，惰织无完衣。芃芃南亩禾，望秋实已垂。翘翘东陌桑，取为机上丝。业成急官税，年年付空悲。谁哉任良牧，无刈伤根葵。
题耕读卷
作者：钟芳
朝代：明

结茅构屋依岩壑，出入烟霞友麋鹿。晓戴残星斫陇云，林外几声啼布谷。布谷黄鹂错杂啼，傍溪草浅黄犊肥。斗笠蒙头日烘背，飞埃和汗沾须眉。老妻饷黍亲提挈，松阴煮茗烧黄叶。浊醪自酌殽不充，旋采山蔬助长啜。归来灯火掩黄昏，牙签万轴明如雪。手提铅椠事点勘，驰骋古今非涉猎。六经浑浑森圣谟，百氏呶呶杂燕说。夷教原从刘汉兴，王猷已自嬴秦灭。院静庭空夜影单，更漏不闻星斗寒。推檠掩卷叹兴废，目中双泪摧汍澜。
题赵清献公琴鹤图
作者：钟芳
朝代：明

青袍白马成都路，虞琴裹囊鹤翎素。鹤鸣雅称角徵清，琴调解教羽衣舞。羽衣起舞群鸟空，瑶弦簸动鱼凫风。遂令蜀魄收啼血，水增涓洁山增崇。一自兼收入画工，至今孤桐羁羽与公炳炳齐崆峒。
题金门待漏图
作者：钟芳
朝代：明

漏尽金扉辟，绯袍艳赤日。卓哉富山翁，贞心合同色。仰极摅忠荩，临民薄赋徭。我来君已逝，凄切夜蛩号。
题金门待漏图·其一
作者：钟芳
朝代：明

漏尽金扉辟，绯袍艳赤日。卓哉富山翁，贞心合同色。
题金门待漏图·其二
作者：钟芳
朝代：明

仰极摅忠荩，临民薄赋徭。我来君已逝，凄切夜蛩号。
风洞
作者：钟芳
朝代：明

苍崖千仞玉玲珑，收拾清冷向此中。解愠宜歌虞帝泽，控边长忆大王雄。晴连屏嶂层层见，路入天门隐隐通。巽命由来渐海宇，夕阳芳草偃秋坰。
饮半窗罗宪副宅限韵咏兰
作者：钟芳
朝代：明

疏英春满翠云庄，清露猗猗静晚香。一任燕游谐色笑，不将秾艳斗寻常。骚人赋在思纫佩，尼父琴沦日望洋。滚滚庆源浑未艾，应随罴梦兆佳祥。
饮易士美宅咏瑞香花分韵得春字二首
作者：钟芳
朝代：明

幽翠历冬新，娟娟似有神。孤根寒渍雪，微蕊静含春。淮曲衣冠会，萍踪棣萼亲。淡中清兴足，弦管厌嚣纷。小物经霜耐，漫观知帝仁。根荄随定分，梅柳自争春。未萼先含媚，无言亦动人。沉沉梁苑夕，吟赏萃儒绅。
饮易士美宅咏瑞香花分韵得春字二首·其一
作者：钟芳
朝代：明

幽翠历冬新，娟娟似有神。孤根寒渍雪，微蕊静含春。淮曲衣冠会，萍踪棣萼亲。淡中清兴足，弦管厌嚣纷。
饮易士美宅咏瑞香花分韵得春字二首·其二
作者：钟芳
朝代：明

小物经霜耐，漫观知帝仁。根荄随定分，梅柳自争春。未萼先含媚，无言亦动人。沉沉梁苑夕，吟赏萃儒绅。
饮魏国花园
作者：钟芳
朝代：明

乘春倚招游，误入神仙府。虹霓射玄洞，兰荃翳朱户。咫尺岩峦萃，崭绝不可数。武士负剑立，矍铄类罴虎。颀然峙皤翁，头童色苍古。名姝或倚槛，娟秀静无语。矫若渊龙翔，翙若仪凤翥。登降穷足力，屈曲才亩许。愧乏昌黎才，为续南山句。
饮魏国花园
作者：钟芳
朝代：明

桂作浮梁石作山，曲亭回径叠朱阑。登游不尽倦还坐，仍是方塘半亩间。
马鞍山
作者：钟芳
朝代：明

东皇辙迹遍尘寰，南顾巃嵷一解颜。八骏如飞归去急，锦鞯遗在翠微间。神驹委步下天闲，霜鬣冰蹄振玉环。渴吸长川三百丈，却乘仙仗出云间。
马鞍山·其一
作者：钟芳
朝代：明

东皇辙迹遍尘寰，南顾巃嵷一解颜。八骏如飞归去急，锦鞯遗在翠微间。
马鞍山·其二
作者：钟芳
朝代：明

神驹委步下天闲，霜鬣冰蹄振玉环。渴吸长川三百丈，却乘仙仗出云间。
鳌山
作者：钟芳
朝代：明

鹏咮高骞吸晓虹，却怜孤绝自为宗。舆图垂尽地十里，峰势半开波万重。华夏封疆分徼外，斗牛光焰直天中。似嫌川渎涓流细，独向重离阅会同。
麦秋苦雨古诗
作者：钟芳
朝代：明

麰麦翳菑亩，昕夕勤锄耰。蜩鸣百葽秀，跂予望有秋。群阴何顽冥，贻我兆庶忧。淫霖倒河汉，洚洞倾林丘。生意奄凋悴，有如中戈矛。譬彼无妄药，过试或鲜瘳。去年负官租，冻饿无完裘。持刀垦新畲，妻子不得休。今兹复艰食，嗷嗷奚所求。谁哉御羲轮，龙旂缀珠旒。扬光屏阴翳，群嚣慰啁啾。
麻衣易有云学者当于羲皇心地上驰骋无于周孔脚迹下周旋张南轩虽称其书而不足此语因戏作诗
作者：钟芳
朝代：明

渊微造化古犹今，周孔羲皇一样心。不是盘旋周孔脚，羲皇心地若为寻。
黄家渡
作者：钟芳
朝代：明

黄家渡口云冥冥，双浆荡漾蛟涎腥。舟人指点战没处，缘芜片片浮鵁鶄。
默居
作者：钟芳
朝代：明

默居观元化，列耀环紫清。枢轴不盈掬，恢廓包垓纮。动静混一机，品汇更生生。于穆泯声臭，二气神其能。圣王法乾象，建极定以凝。由衷制群动，八极归丹扃。遍物岂云智，知务乃足珍。动或昧领要，顽嚣蚀虚灵。控马在六辔，失御轮辕倾。美哉鱼藻篇，有那居镐京。
龙泉书院
作者：钟芳
朝代：明

漓江悠悠向东注，崇冈盘回如凤翥。城西一曲藏深坳，中有幽人读书处。书中奥义谁能寻，茫茫玄壤同高深。禹畴羲画混一道，玄机湛湛归灵襟。读书岂为图温饱，万事无如读书好。瑾瑜在璞崖不枯，草木漫山总光耀。倦来徐步临江浔，呼童挈网遮紫鳞。鳞游深水不可得，大笑不如公子任。何如洗心日与圣贤对，糟粕中间饫真味。豁然妙契已忘言，独驾长风出尘外。
息�园
作者：钟起凤
朝代：明
体裁：古风

结庐少城隈，种竹不盈亩。巷列七头松，门栽五株柳。绿水浸横塘，红菱间白藕。石矼平于岸，有亭大如斗。桃李纷南荣，桂杏排北牖。颂橘怀馀馨，妻梅绝尘垢。四序递芳妍，鉴赏来邻叟。彼我各忘言，时倾一杯酒。
仁侯祠题联
作者：钟铭彝
朝代：明
体裁：联

仁爱桃山，甘棠万载；廉明源水，永祀千秋。
南安寺花公花母龛旁题联
作者：钟铭彝
朝代：明
体裁：联

花公花母两两手提携，专佑人间生凤子；善女善男双双心祷祝，特祈天上赐麟儿。
县尹张爷第十公子墓碑联
作者：钟铭彝
朝代：明
体裁：联

随百里仁侯，德旌戾止；作万家义冢，彝鼎香延。
拟登灵山六峰洞不果
作者：钟键
朝代：明
体裁：七言律诗

本拟扶藜上六峰，却因行役绊孤篷。岩僧虚扫三千白，地主时分十八红。梦傍溪头寻胜事，思从洞口觅仙风。山灵应笑尘埃客，何日能来问桂丛。
嘉善沈氏梅雪楼闻笛
作者：钟顺
朝代：明
体裁：七言绝句

小楼人静月初斜，归思迢迢隔海涯。短笛谁吹断肠曲，满庭香雪落梅花。
左掖闻莺
作者：钟顺
朝代：明

彤庭朝罢散鹓行，睍睆啼莺绕建章。玉笛清传桥外路，银筝微度苑中墙。宫花吐锦红初艳，渠柳垂丝绿正长。儤直题诗正不厌，更从何处醉壶觞。
挽吕孝子诗
作者：钟顺
朝代：明
体裁：七言律诗

执政优优返故乡，游仙一枕梦黄粱。拜官不负严亲志，庐墓能终老母丧。莲幕琴书閒夜月，菊篱樽酒冷秋霜。乡民聚首哀思处，犹感当年上奏章。
早朝
作者：钟顺
朝代：明

巍巍仙阙望中遥，日拥銮舆下碧霄。五色云中瞻衮冕，九重天上听箫韶。扇分孔雀环阶立，香散麒麟绕座飘。仰首嵩呼三祝罢，蒋山佳气翠岧峣。
清夜闻笛
作者：钟顺
朝代：明

小楼人静月初斜，归思迢迢隔海涯。短笛谁吹肠断曲，满庭香雪落梅花。
荆南晚眺用刘仔肩韵
作者：钟顺
朝代：明

日落晴川泊去舟，眼前风景忆曾游。青分松径山边寺，红隐枫林驿外楼。过雁远连孤客恨，清砧偏动异乡愁。一官牢落成何用，空有丹心恋帝州。
葛仙坛
作者：钟顺
朝代：明

仙迹追寻路已迷，石坛高望四山低。红尘路远人稀到，绿树云深鸟乱啼。种药园荒繁枣栗，炼丹房冷锁云霓。葛翁不见重来日，洞口桃花吐正齐。
寄怀余宗汉
作者：钟鹤龄
朝代：明
体裁：五言律诗

记得秋风里，高轩到薜萝。接䍦狂欲倒，下若醉偏多。白练书还在，朱弦调若何。不知梅发处，早晚共谁过。
答王昆崙
作者：钟鹤龄
朝代：明
体裁：五言律诗

远道空回首，相知即比邻。布衣交莫忘，彩笔梦还真。夜雨肥黄独，秋江老白蘋。只今摇落后，得句好谁陈。
夜游虎丘
作者：钟鼎
朝代：明
体裁：五言绝句

古寺藏林丘，乘兴夜登陟。金虎有时销，爱此旧月色。
叔坚宅同王损仲待月
作者：钦义
朝代：明

仲冬何日短，一饭忽黄昏。待月羁人醉，栖鸦竞树喧。涸阴交竹影，灯火射苔痕。不觉留深夜，清光到石根。
喜吴允兆见过山亭
作者：钦义
朝代：明

世事无媒入，青山有分居。视心闲过日，消夏坐依书。塔影含风动，江光弄幌虚。小亭留客处，秋色感怀馀。
姑孰道中
作者：钦义
朝代：明

残月含霜落，城皋晓气苍。桥横半空出，蹊折断岩妨。幽漱云根冷，平原草甲香。峨眉亭下路，江水树微茫。
瓦官寺
作者：钦义
朝代：明

烟霞城阙起，胜迹在林椒。春草绕三径，松风话六朝。冶城深竹树，白鹭带江潮。忆昔谈经处，钟声锁寂寥。
西湖
作者：钦义
朝代：明

三竺欣私托，西湖自往还。肆情方水澹，寻石爱云间。春气调疏柳，晴光抹远山。老来形渐懒，未肯废跻攀。
贤首山
作者：钦义
朝代：明

秀色郁磷磷，诸峰合遝陈。云流飞壁冷，花补断桥春。竹意留行客，山灵惬隐人。如云容驻锡，终托百年身。
还山杂咏二首
作者：钦义
朝代：明

净扫松门坐绿苔，水声逗石响奔雷。忽惊野鹿驱烟过，又见昏鸦驾日回。曲木全支衰草住，矮檐半向夕阳开。山林未乏忘形友，日与孤云自往来。黄曲峰高不易寻，倦游小憩北山岑。烟云生灭人间梦，水石潺湲劫外音。双眼暂收穷子泪，一观坐断古锥心。此中消息谁将得，潦倒于今许自吟。
还山杂咏二首·其一
作者：钦义
朝代：明

净扫松门坐绿苔，水声逗石响奔雷。忽惊野鹿驱烟过，又见昏鸦驾日回。曲木全支衰草住，矮檐半向夕阳开。山林未乏忘形友，日与孤云自往来。
还山杂咏二首·其二
作者：钦义
朝代：明

黄曲峰高不易寻，倦游小憩北山岑。烟云生灭人间梦，水石潺湲劫外音。双眼暂收穷子泪，一观坐断古锥心。此中消息谁将得，潦倒于今许自吟。
长干晓发
作者：钦义
朝代：明

幽事欣自抱，幽寻每独行。曙钟凌晓气，人迹动鸡声。树老三秋色，江深六代情。村烟饶野饭，洗钵浣溪清。
闻清公配窜雷阳
作者：钦义
朝代：明

天谴逾重岭，雷阳去杳冥。文蛇喷雾毒，雕虎逆风腥。金锡更戈白，缁衣缀甲青。慈容时一转，令作怖魔形。
雨中宿山寺
作者：钦义
朝代：明

振衣辞夙好，一锡向江乡。水逗溪烟急，风鸣木叶凉。密云垂野白，微雨淡空苍。昏黑山城路，钟声识上方。
雨夜泊泾县
作者：钦义
朝代：明

水宿同鸥鹭，平沙晚带船。山城寒漱浦，溪雨暗蒸烟。渔火深秋树，河流浅暮天。西风乡思切，千里独依然。
凉月
作者：钦叔阳
朝代：明

秋光盈盈秋气肃，河汉无声凉万斛。何来天镜澹明玉，不照华堂照空谷。空谷佳人颦翠眉，宝奁斜掩罘罳垂。当轩畏见光如练，窥户愁看景似规。似规如练总堪怜，辜负铅华送少年。几曾燕笑真花下，几曾信誓不星前。花娇兮易落，星繁兮易沉。桂树疑初谢，蟾蜍怨复侵。但见齐纨任捐弃，那将半照宛相寻。已焉哉！彼明月兮，谁照余之素心。心不忘君君不知，清辉转映转难持。俄随凉吹穿帷入，乍逐纤阿挂树飞。耀瑶台之环佩，烂绮席之履綦。杳咫尺之如晦，胡千里之可期。桂香浥露，鹊飞绕枝。徘徊此夕，数问何其。掇余光而自照，望旷宇而升迟。迟亦不常圆，疾亦不常缺。但悲对凉秋，为辉倍明洁。月缺不复圆，乃敢与君绝。
崔二丈园亭
作者：钮仲玉
朝代：明
体裁：古风

芳园甫营葺，修竹稍阴翳。村径入沙平，柴门俯江闭。惠风荡炎氛，微雨续新霁。好鸟时相鸣，疏花还自媚。于焉一徜徉，颇惬幽人意。宁违官府期，且与邻翁醉。
微阴
作者：钮仲玉
朝代：明
体裁：五言律诗

云气微含雨，江村小作阴。烟中双鸟没，天际一龙吟。落日伤春事，扁舟系客心。放歌岩木动，随意酒杯深。
返照
作者：钮仲玉
朝代：明
体裁：五言律诗

返照吞江色，归云护石田。半含吴地曲，不尽越山偏。万木回元气，群鸦接暝烟。飘然陆鲁望，随意泛湖船。
平波台
作者：钮应斗
朝代：明
体裁：五言律诗

积水明千镜，中流峙此台。云从湖岸落，浪涌寺门回。柳外千帆去，沙边一鸟来。昔年题咏处，古壁满莓苔。
郑耘谷备兵岢岚寄之
作者：钮应斗
朝代：明
体裁：五言律诗

分手玉河日，微风皂角桥。南归乡梦近，北望驿书遥。露冕知临晋，悬旌想度辽。榆关秋色好，落日马萧萧。
巡行次阳朔
作者：钱一斋
朝代：明
体裁：七言律诗

桂水奔淜抱邑墟，星槎东下若凌虚。县仍隋代名阳朔，岩自唐人号读书。十室有贤吾足取，千峰横碧画难如。莫言岚气能为瘴，一道清风即扫除。
寄吴少君
作者：钱与映
朝代：明
体裁：五言律诗

幽意有谁似，侨居也竹林。有时忘独坐，閒亦赏微吟。剑冷磨前事，瓢悬破后心。相思无一寄，春水到门深。
客园看梅
作者：钱二白
朝代：明
体裁：七言律诗

冉冉低迷映绿苔，淡妆西子拂云来。波平晓镜生春色，月上高楼带雪开。庾岭几时书未到，罗浮今夜梦初回。相看莫把花枝折，须识东君著意催。
维摩寺
作者：钱仁夫
朝代：明

蔓草芊芊没寺门，墙根残剥已无文。败檐犹滴夜来雨，高树尚屯窗外云。佳境故容僧管领，禅床时许客来分。传虚且莫穿空谷，下有松间饮鹿群。
送戴宾竹封君旋里
作者：钱仝
朝代：明

九重紫诰方承宠，万里苍江又买舟。古道风花浑老兴，短篷烟月是新秋。无机白鸟随归棹，有约青山识旧游。不了枌榆无限意，暮云何处阖双眸。
林堂读书
作者：钱允
朝代：明

松云苍翠石泉清，茅屋人家远俗情。猿鹤未归秋寂寂，隔林时听读书声。
枯荷鹡鸰图
作者：钱允
朝代：明

霜落秋荷叶渐残，西风原上鹡鸰单。翻思煮豆燃萁者，能似沙禽念急难。
同汪鲁二将军登宝山看海
作者：钱允治
朝代：明
体裁：七言律诗

地轴东亏接混茫，空明何处是扶桑。青山一点孤城黑，碧月半轮残照黄。横海楼船天漠漠，隔沙烟树水苍苍。野夫却喜狼烽息，醉饮将军宝纛旁。
楚江秋晚
作者：钱允治
朝代：明
体裁：五言绝句

扬帆指洞庭，忽捩君山柁。日出清霜稀，秋江月方堕。
詶左虞都尉二首
作者：钱允治
朝代：明

知君才不偶，且复混行藏。官冷门罗雀，家贫剑脱装。旌旗闲细柳，词赋阻长杨。仲孺怜犹在，相看醒更狂。遂忘将军势，还同处士游。青山双屐遍，白社一樽留。倚马鞍空据，雕虫笔未投。任安真长者，吾岂慕曹丘。
詶左虞都尉二首·其一
作者：钱允治
朝代：明

知君才不偶，且复混行藏。官冷门罗雀，家贫剑脱装。旌旗闲细柳，词赋阻长杨。仲孺怜犹在，相看醒更狂。
詶左虞都尉二首·其二
作者：钱允治
朝代：明

遂忘将军势，还同处士游。青山双屐遍，白社一樽留。倚马鞍空据，雕虫笔未投。任安真长者，吾岂慕曹丘。
送谢友可守顺庆
作者：钱允治
朝代：明
体裁：七言律诗

五马翩翩向益州，三巴风景句中收。天边山色随人转，树里江声绕郭流。谕蜀有时还草檄，筹边无衅亦登楼。故交零落双鱼远，别酒殷勤劝不休。
长歌赠左虞世丈
作者：钱允治
朝代：明

将军干城自赳赳，岂徒罝兔称马走。人看燕颔复鸢肩，不识锦心仍绣口。曾悬金印耀兜鍪，楼船笳鼓淮之洲。秋风萋菲生道路，拂衣归猎南山头。南山归猎不得意，青鬓朱颜那可迟。但须肆志美遨游，肯令高抱空憔悴。醇醪八斗醉不醒，向人白眼无复青。有时挥毫吐胸臆，倒踏泰华翻沧溟。散为云霞结为绮，狂呼老杜醉呼李。谁言匡鼎能说诗，一时侪辈莫可拟。琅琊中丞人中龙，推毂唯称张长公。弇山似是习池上，葛强日日陪山翁。归来烟月五湖冷，独往翩然如泛梗。几向山僧乞石床，时逐飞云度前岭。忆昨值我横塘西，相将携手寻招提。深林趺坐花疑雨，青天挥盏醉如泥。坐拥沙弥不知返，醉语呫嚅日渐晚。扁舟荡漾菰蒲深，仰天大叫发㜕婘。胸中垒块浇仍多，土木形骸奈尔何。若令借与桃花马，定堕城边绿玉波。与君通家非一世，与君结交在绮岁。年来词赋穷而工，风期汗漫遥相励。余亦穷途失意人，读书三十未成名。纵君坎坷无遭遇，岂似吾徒终岁贫。
长歌赠左虞世丈
作者：钱允治
朝代：明
体裁：古风

将军干城自赳赳，岂徒罝兔称马走。人看燕颔复鸢肩，不识锦心仍绣口。曾悬金印耀兜鍪，楼船笳鼓淮之洲。秋风萋菲生道路，拂衣归猎南山头。南山归猎不得意，青鬓朱颜那可迟。但须肆志美遨游，肯令高抱空憔悴。醇醪八斗醉不醒，向人白眼无复青。有时挥毫吐胸臆，倒踏泰华翻沧溟。散为云霞结为绮，狂呼老杜醉呼李。谁言匡鼎能说诗，一时侪辈莫可拟。琅琊中丞人中龙，推毂唯称张长公。弇山似是习池上，葛强日日陪山翁。归来烟月五湖冷，独往翩然如泛梗。几向山僧乞石床，时逐飞云度前岭。忆昨值我横塘西，相将携手寻招提。深林趺坐花疑雨，青天挥盏醉如泥。坐拥沙弥不知返，醉语呫嚅日渐晚。扁舟荡漾菰蒲深，仰天大叫发连婘。胸中垒块浇仍多，土木形骸奈尔何。若令借与桃花马，定堕城边绿玉波。与君通家非一世，与君结交在绮岁。年来词赋穷而工，风期汗漫遥相励。余亦穷途失意人，读书三十未成名。纵君坎坷无遭遇，岂似吾徒终岁贫。
闻柳陈甫客塞上寄忆
作者：钱允治
朝代：明
体裁：七言律诗

一宿斋头马遂西，秋风紫塞阵云低。黄须未学鲜卑语，丹灶谁封太乙泥。此去可经藏甲坞，何时重过浣花溪。宵来明月殷勤照，霜落军城听鼓鼙。
春日感怀
作者：钱元善
朝代：明
体裁：七言律诗

春风三月景依然，弱柳游丝触处牵。家远隔年无信到，官閒镇日枕书眠。林鸠逐妇晴还雨，沙燕将雏去复旋。遥忆故园春更好，江楼背郭看锄田。
偶出
作者：钱元鼎
朝代：明
体裁：五言律诗

卧榻淹三伏，肩舆出早秋。青溪通小市，香稻满平畴。有约过邻舍，忘机对水鸥。已成迂懒性，身外更何求。
塞草
作者：钱千秋
朝代：明
体裁：七言律诗

不是春深色未开，萋萋偏傍战场栽。麦和屯雨吹青去，柳挟营风捲翠来。时引暗虫鸣虎落，却留归马卧龙堆。可堪一夜金飙起，关塞先悲蕙草摧。
观射鱼作
作者：钱千秋
朝代：明
体裁：古风

沙壤别水居，取鱼不解罟。拥众临清流，关弓如射虎。射得三寸鲤，拍手欢且舞。絭弓带鱼归，聚族观如堵。入市沽酪浆，烹鱼招部伍。旁有江南客，笑看思故土。何时问烟波，鼓枻从渔父。
哭湛公
作者：钱升
朝代：明
体裁：五言律诗

绿蚁浮春斝，吾来哭湛公。鬓输秋色晚，人与落花同。水阁经声在，云堂影照空。祇应身世事，留付一杯中。
闭门
作者：钱升
朝代：明
体裁：七言绝句

薜荔空斋手一卮，微酣不减独醒时。閒来更不搜奇句，只写衡门闭影诗。
与吴去非话旧
作者：钱嘉徵
朝代：明
体裁：五言律诗

故人今好在，尊酒复何辞。惜别言如玉，怀归鬓有丝。峙粮秋采菊，列阵夜围棋。若问行藏事，鸿知燕不知。
委鬼谣
作者：钱嘉徵
朝代：明
体裁：古风

赤刘之亡亡于十常侍，武蕃冤抑青蛇至。党人六百同日诛，何怪黄巾满天地。吁嗟委鬼乱阙廷，磔尸灭族刑犹轻。寄声杨左六君子，尧阶从此生华苹。
五君咏五首 其一 魏给谏
作者：钱士升
朝代：明
体裁：古风

孔时秉介性，卓卓鸡群鹤。摇笔挟风霜，励志在沟壑。刚肠病贪夫，冷面绝请托。峭洁众所雠，形影了无怍。
五君咏五首 其三 周主事
作者：钱士升
朝代：明
体裁：古风

蓼洲好奇节，冲口不能咽。意气死生轻，怒詈龈腭决。捐躯得所求，长啸浩然别。莫邪固折摧，光焰耿不灭。
五君咏五首 其二 高总宪
作者：钱士升
朝代：明
体裁：古风

吾师子高子，绎圣传宗旨。研几析毫芒，静坐观无始。德辉蔼春阳，心境湛秋水。形解何超然，虚空起灭尔。
五君咏五首 其五 李御史
作者：钱士升
朝代：明
体裁：古风

仲达风雅士，弱冠致青云。夙禀烟霞姿，自携冰雪文。佩囊立螭陛，摩空逐雀群。一朝剥落尽，蕙草叹芝焚。
五君咏五首 其四 杨副院
作者：钱士升
朝代：明
体裁：古风

应山挺劲骨，筮仕励冰蘖。矫矫出风尘，謇謇居禁掖。三朝戴国恩，一疏褫奸魄。惜哉蚤发机，血肉悲狼籍。
南园即事
作者：钱士升
朝代：明
体裁：五言律诗

世情不到处，独寐寤歌时。但有云山入，兼无樵牧知。竹光虚牖白，花气杂林迟。不觉斜阳下，邻家起晚炊。
满庭芳·次东坡韵
作者：钱士升
朝代：明

往事千端，闲愁万觞，世情无数嵯峨。电光石火，变态阅来多。坐见新亭洒泪，空回首、麦秀兴歌。方悟得，金羁脱去，细草落平坡。桃源何处是，忙呼渔艇，来往如梭。长消受，寒芦皓月银波。更喜苹香菱熟，驾舴艋、闲傍苍柯。何多事，羊裘五月，江上好披蓑。
腊尽雨雪检东坡书北堂壁诗次韵二首·其一
作者：钱士升
朝代：明
体裁：七言律诗

烟树迷离数点鸦，劳人草草上征车。贳来茆店三杯酒，湿却貂裘两袖花。冷落新亭惟有泪，飘零东海已无家。不知缟素空山里，留得冬青树几叉。
腊尽雨雪检东坡书北堂壁诗次韵二首·其二
作者：钱士升
朝代：明
体裁：七言律诗

春风已动麦苗纤，犹觉寒威入被严。海上白银留晓阙，山中青箬裹馀盐。回和拥衲尝新酝，曝背推窗近板檐。试看萧条池上柳，枝头微露嫩黄尖。
暮春画溪柳垂堤送溥子南归
作者：钱士馨
朝代：明
体裁：七言绝句

杨柳芊绵水照堤，三千故国一青丝。送君愁叠阳关唱，但写垂条记别离。
秋雨感怀
作者：钱士馨
朝代：明
体裁：七言律诗

自爱寻溪蹑屐看，独伤万木到秋残。青螺远黛千山黯，白练澄江七月寒。归燕已辞梁上尽，鸣蛩还向草中阑。乘流晚出横塘水，赢得渔蓑绿未乾。
寄陆致中
作者：钱复亨
朝代：明

长忆离亭数断鸿，碧山千里暮云红。欲知别后愁多少，都在寒江暮雨中。
苏台怀古
作者：钱复亨
朝代：明

阖闾杨柳几春风，山远台高望眼空。麋鹿不来人亦去，鹧鸪啼处是吴宫。
送黄太守
作者：钱复亨
朝代：明
体裁：六言诗

江北江南春早，山前山后暮晴。芳草渡头客散，桃花马上人行。
题画
作者：钱复亨
朝代：明
体裁：七言绝句

石门斜带晓山开，杨柳阴阴护绿苔。何处画船晴雨外，绮罗风里载春来。
题画
作者：钱复亨
朝代：明
体裁：七言绝句

袅袅凉风断复连，青山深处藕花边。谁家楼外停歌舞，又上西湖十锦船。
哀庆都歌
作者：钱天锡
朝代：明
体裁：古风

疾风吹涕日将夕，山鬼呼群啸空壁。眯目尘沙与劫灰，玉石萧兰同火宅。邑宰吞声不忍言，今年敌祸犹未迫。予怪问之重致词，敌杀数十兵数百。南村有男三十馀，美晰如玉髯如戟。各携利刃争相逐，函首忙报将与督。鬨然攘臂受赐金，屠尽一家与九属。白头扶杖视孤鸿，青鬓蓬头弹寡鹄。愁看马首西复东，可怜凫头断难续。天地翻覆忽欲裂，不敢为君终此曲。翟城驿使何纷纭，赋马征车日不足。谁将神剑刳忍心，记取丸泥封上谷。冒功将卒禦魑魅，君不见，豫秦累岁良民戮。
尧母陵
作者：钱天锡
朝代：明
体裁：七言绝句

洪水未平台若斯，荆榛满目觅丰碑。茅茨不剪阶三尺，想见当年诞圣时。
浚九泉
作者：钱天锡
朝代：明
体裁：古风

华渚赤厥灵，姜水感神异。庆都沙莽墟，恐非毓圣地。自从兵燹馀，渐抉山灵閟。冷冷出清泉，源殊色亦异。周遭三里城，藉以饬长治。大哉放勋德，流坎兼仁智。已合上善符，预表中和字。乾元仍用九，□则自渊懿。令尹快冥搜，清凉洗炎炽。在昔覃怀牧，修垒醴泉至。澄鲜一镜通，沾溉万家利。渊源未易穷，瓦砾驱庸吏。
九日
作者：钱奂
朝代：明
体裁：七言律诗

带雨零沽酒半觞，西风萧瑟动宫商。篱前对菊醒醒坐，竹下煎茶款款尝。高兴独嫌山不近，閒情犹喜日偏长。明年此际开怀抱，移傍云崖结草堂。
芜湖登汉妃庙
作者：钱奂
朝代：明
体裁：七言律诗

性癖贪奇暂泊舟，坐披片石瞰中流。雷鸣浪底擎鳌骨，雨过江心见佛头。万顷奔涛翻日月，一杯荐食老春秋。至今遗事传昭烈，蜀水吴山共结愁。
冬日即事
作者：钱婉
朝代：明
体裁：五言律诗

遥看春色远，坐待晚霞生。拥被风怜鬓，开窗雪满城。梅花将有信，桐叶转无声。但写岁寒句，相思寄远行。
采莲
作者：钱婉
朝代：明
体裁：七言绝句

雨馀风爽试轻罗，薄暮兰舟采芰荷。看去自怜颜色好，摘来犹觉苦心多。
厓山
作者：钱子义
朝代：明

萧萧西日惨无辉，寂历空山海四围。莫向洪波怨亡国，也胜行酒着青衣。
春暮
作者：钱子义
朝代：明

几声鹈阳中，万紫千红过眼空。吹得花开又吹落，最无情意是春风。
题画
作者：钱子义
朝代：明

夕阳淡淡柳丝丝，远浦长天欲暝时。肠断楚山春雨后，鹧鸪啼向女郎祠。
绝句
作者：钱子正
朝代：明

湖海风尘入鬓毛，归来灯火对儿曹。道人不是封侯骨，错把黄金铸宝刀。
喜晴
作者：钱安
朝代：明
体裁：七言律诗

秋风忽起捲重阴，日色微茫炤树林。野老扶藜看白石，山人伐木度青岑。门前溪水深三尺，墙外竹梢高十寻。明日瓮头新酒熟，且依松下一开襟。
枫桥感兴
作者：钱安
朝代：明
体裁：五言律诗

野水添新雨，春帆带远晖。君诚不世出，臣得及时归。大瓮开陈酿，高堂著赠衣。入关乡路熟，梦绕故山飞。
泊梁湖�
作者：钱安
朝代：明
体裁：古风

曹娥庙前云雾积，曹娥江上风雨急。停舟五日犹未行，举头问娥应不得。忆年十八初度江，昨日年少今头白。开篷忽见江上山，山色仍如旧时碧。我思今日山中人，地炉竹火齐促膝。山中我亦有敝庐，嗟我胡为远行役。读书求名乃身累，辛勤用尽三冬力。微禄何曾得养亲，到今负米公家吃。忧来正拥布被眠，破篷漏滴船中湿。岸上敲门借酒家，瑟瑟寒风吹四壁。夜长展转不成寐，但是思家便沾臆。来迟又恐长官嗔，西望吴山日东出。
绍兴
作者：钱安
朝代：明
体裁：七言律诗

越王台下忆曾游，旧褐频经易白头。上国盛时叨侍从，老年今日许归休。鱼供春版桥边饭，凫逐晴川柳畔舟。私喜季真千载后，鉴湖犹得接风流。
舟中遣怀
作者：钱安
朝代：明
体裁：古风

朝发浙江头，暮宿越城下。寒月炤船窗，清霜肃原野。岂不念别离，吾道有用舍。衰兰在中洲，采之不盈把。方春桃李花，纷纷争艳冶。俛仰宇宙间，孤怀浩难写。强取囊中琴，起弹仍复罢。悠悠世上人，谁是知心者。
乙卯二月二日秦从川邀入吟社感赋
作者：钱宪
朝代：明
体裁：五言排律

春社临芳墅，青林变渚禽。题襟非汉上，修禊继山阴。花气熏飞斝，泉声答雅琴。宝华留古刹，空翠入遥岑。献岁开新赏，良辰喜盍簪。追欢兴无那，刻竹纪清吟。
乙卯二月二日秦从川邀入吟社感赋
作者：钱宪
朝代：明

春社临芳墅，青林变渚禽。题襟非汉上，修褉继山阴。花气熏飞斝，泉声答雅琴。宝华留古刹，空翠入遥岑。献岁开新赏，良辰喜盍簪。追欢兴无那，刻竹纪清吟。
二月望早朝奉天殿和朱编修韵
作者：钱宰
朝代：明
体裁：七言律诗

鸡唱文楼午夜传，琼林璧水共朝天。螭坳上下星河近，凤阙东西日月悬。干羽舞阶瞻虎拜，冕旒当宁听龙言。归来又奏升平曲，望赐金花一炬莲。
全贞堂
作者：钱宰
朝代：明
体裁：古风

妾心叶上露，叶落随叶去。妾心镜中月，镜破随镜缺。月缺在天不再圆，露下化作秋霜妍。孤灯孀馆三十年，夜夜夜绩高堂前。教儿读书霜月悬，照见白发孤贞全。
兵退后作
作者：钱宰
朝代：明
体裁：古风

朔风号枯枝，长夜何漫漫。微月出复没，零露凄以漙。露漙不足悲，严霜为之寒。饥乌下丛薄，猛虎鸣其间。鬼灯照虚馆，落叶何珊珊。萧萧远征人，载歌《行路难》。我心增惨戚，岂不思东还。欲济川无梁，中道多阻艰。弱子病且死，老妻方忧患。明将登前途，念我衣裳单。斧冰汲涧水，采薪事朝餐。慨彼《下泉》诗，悠然起长叹。
分题赋载酒亭送友之四川
作者：钱宰
朝代：明
体裁：古风

大江发巴蜀，岷峨郁嶕峣。子云性佚荡，逸气相扶摇。洒翰骋雄辞，凌云何飘飘。终焉敛其华，富丽不足骄。覃思著玄文，斟酌仿繇爻。闳言极幽微，绵络天地交。岂无好事者，载酒与游遨。胡为事黄门，投阁竟萧条。龙蛇不知藏，蝘蜓亦见嘲。天独昌其文，炳如星日昭。子行登斯亭，英爽或可招。谓我欲问奇，峡水阻且遥。
分题赋镜湖送张用中
作者：钱宰
朝代：明
体裁：七言律诗

镜湖白波木叶稀，凉风萧萧入客衣。季真赐宅已无主，太白酒船空棹归。野色惊秋鸿雁下，水声吹雨鲤鱼飞。此时张翰吴中去，云锁稽山失翠微。
双烈行
作者：钱宰
朝代：明
体裁：古风

云中两烈妇，风节何雄哉。妇姑誓同死，军马倏已来。姑言我死命之遭，尔方年少不得逃。欲自经，不得索，欲自刎，不得刀。少妇潜致辞，不用刀与索。儿当激贼怒，与姑头共斮。姑如湛卢剑，骂贼猎猎生刚风。妇如黄间弩，蹶张放弦气愈雄。厉声奋激膺贼锋，万古双烈誇云中。
和张自行过城南作画
作者：钱宰
朝代：明
体裁：七言律诗

负郭高居昼不开，绕阶流水绿于苔。花前洗笔供诗画，马上敲门知客来。深树流莺通宴席，碧香浮蚁滟春杯。官衙正在行军幕，醉后何妨犯夜回。
城南燕集得作字
作者：钱宰
朝代：明
体裁：古风

闭门度芳辰，念此风雨恶。今日忽复晴，青郊纵行乐。引杖听莺啼，持杯看花落。庭绿树阴交，春容已非昨。微酣爱酒清，放歌悲发白。茫茫师旅间，扰扰烟尘隔。夙昔愧栖迟，于今喜离索。明朝溪上田，买牛自在作。
夜泊西港
作者：钱宰
朝代：明
体裁：五言绝句

绿树如韦曲，澄江似谢家。暖云巢燕子，清露湿梨花。
天游方丈歌
作者：钱宰
朝代：明
体裁：古风

子好游乎，吾语子游。鲁连抗节东海陬，倜傥有策轻王侯。北游邯郸救全赵，秦兵解围不得留。弯弓射书固燕士，猛将吞声甘斫头。笑挥千金贱封爵，但令四海奇其谋。马迁有才生龙门，逸气旁礴横乾坤。南游江淮恣奇览，江水万里来峨岷。会稽神书封禹穴，金匮石室赤手扪。周南留滞何足较，青史万古雄其文。雄文错落纷天章，上与星斗争光芒。奇谋伟略惊人世，风霆变化生开张。吁嗟奇士不复见，但见龙门之下已黄土，东海之水今成桑。文亦不能骋其气，谋亦不能施其长。功名事业竟何益，壮游之迹成荒唐。不如学仙子，一气凌紫霞。尸居在岩穴，天游邈无涯。朝登泰山望沧海，手攀扶桑餐日华。夕休华岳渺西极，笑呼金精牵若花。阆风瑶岛河浅清，崆峒具茨非杳冥。倦游归向山中室，方丈彷佛如蓬瀛。广成子，安期生，与尔逍遥太霞表，一洗人间万古情。
奉萱堂为张朝宗赋
作者：钱宰
朝代：明
体裁：古风

阿母初哺儿，阶前种宜男。种之欲忘忧，恨恨不能堪。夫君竟长逝，花开为谁簪。儿饥须蚤耕，儿寒须蚤蚕。教儿读父书，经史长穷探。儿今八尺长，母发白毵毵。上堂问起居，下堂具旨甘。幽花遍堂北，旭日照堂南。何以报母慈，持此寸草心。
宅德民双竹
作者：钱宰
朝代：明
体裁：七言律诗

此君一本森双干，恰似孤竹生夷齐。清风节操终并立，明月环佩长相携。或骑两龙齐上下，又挟苍凤随高低。何当联镳入云去，玉笙吹向瑶池西。
客窗听雨
作者：钱宰
朝代：明
体裁：七言绝句

绿江烟草渺天涯，燕子来时未到家。宿酒恰随春梦醒，雨声落尽碧桃花。
山峡图
作者：钱宰
朝代：明
体裁：古风

大江水落岷峨西，三峡上与浮云齐。飞湍奔腾下绝险，怒与石斗如奔霓。君不闻滟滪如象，瞿塘莫上。滟滪如马，瞿塘莫下。黄牛剑石真龙阿，巫峡之口双盘涡。蜀山五月消尽太古雪，倒泻银汉翻秋波。江声出峡经险窄，险似龙门砥柱当黄河。西川贾客何危哉，楼船万斛天上来。船家放船一失手，桅折柁裂为之摧。此时命不自保，嗟彼吴盐蜀锦那得利吾财。利亦不足美，名亦不足言。伍员终赐镯镂剑，江上鸱夷空复怜。李斯卒弃咸阳市，上蔡黄犬不得牵。古来名利总如此，岂特瞿塘下峡船。
己亥岁避兵
作者：钱宰
朝代：明
体裁：古风

中原丧乱起，群雄遍江河。我行江之南，亦复罹兵戈。亲戚相奔窜，闾里传惊讹。一朝闻寇至，攀腾上岩萝。路逢伟男子，负母匿山阿。弱妇行不前，缢死枯树柯。岂忍弃尔死，救尔如母何。听此欲援之，山下寇已多。行登寂高峰，天高郁嵯峨。怅然思匪风，吞声不成歌。
懒性
作者：钱宰
朝代：明
体裁：五言律诗

懒性殊清绝，高情不可降。支颐攲白石，侧耳听秋江。鬓发丝千缕，孙儿玉一双。朝来宾客至，有酒绿翻缸。
承制送日本使臣还国
作者：钱宰
朝代：明
体裁：七言律诗

日本扶桑接大瀛，进来画扇妙丹青。欲穷沧海归王会，先溯南风入帝京。玉帛喜瞻周礼乐，衣冠已识汉仪刑。九重垂拱开皇极，天下同文万国宁。
拟古 其一 行行重行行
作者：钱宰
朝代：明
体裁：古风

出门万里别，行行远防边。相望各天末，北斗日夜躔。四运秋复春，不见君子还。燕车北其辙，越马南其辕。目远心愈近，怅望徒悬悬。黄云暗关塞，路险不见天。式微夫如何，日月忽已迁。愿言崇明德，无为终弃捐。
拟古 其七 迢迢牵牛星
作者：钱宰
朝代：明
体裁：古风

河东有织女，皎皎云为章。手弄机上丝，日夕更七襄。织成五色文，欲制君子裳。莫言隔秋水，可以驾飞梁。睆彼牵牛星，终日不服箱。
拟古 其三 涉江采芙蓉
作者：钱宰
朝代：明
体裁：古风

涉海采琅玕，红者珊瑚枝。明珠盈怀袖，将以遗所思。海阔不得返，所宝莫致之。烂其纳我室，抱璞将何为。
拟古 其二 西北有高楼
作者：钱宰
朝代：明

高台何巍巍，参差与云平。玉绳临双阙，长河流无声。上有羽衣人，逍遥吹玉笙。清响明月，飞佩何泠泠。借问弄者谁，疑是董双成。逸思随风发，无人识其声。曲终再三叹，感慨有余情。所悲同门友，局促趋世荣。愿将秋水剑，为之解尘缨。笑呼双黄鹄，与子俱远征。
拟古 其二 西北有高楼
作者：钱宰
朝代：明
体裁：古风

高台何巍巍，参差与云平。玉绳临双阙，长河流无声。上有羽衣人，逍遥吹玉笙。清响�明月，飞佩何泠泠。借问弄者谁，疑是董双成。逸思随风发，无人识其声。曲终再三叹，感慨有余情。所悲同门友，局促趋世荣。愿将秋水剑，为之解尘缨。笑呼双黄鹄，与子俱远征。
拟古 其五 冉冉孤生竹
作者：钱宰
朝代：明
体裁：古风

青青梧桐树，托根在高冈。与子新合欢，翕如凤与皇。凤皇鸣锵锵，合欢期世昌。欢情一何短，离思一何长。嗟彼篱下菊，含英扬其芳。晨霜秉贞节，宁随秋草黄。终当采而佩，岁晏夫何伤。
拟古 其八 客从远方来
作者：钱宰
朝代：明
体裁：古风

故人万里别，海水日夜深。南风海上来，遗我双南金。不见故人面，乃见故人心。铸作黄金徽，置之白玉琴。弹为《别鹤操》，闲以怀湘吟。曲终听者稀，矫首望知音。
拟古 其六 庭中有奇树
作者：钱宰
朝代：明
体裁：古风

中林多幽兰，江篱杂芳荪。采之酌春酒，将以清心魂。持杯未及饮，怅然念王孙。王孙不归来，置酒在芳尊。
拟古 其四 明月皎夜光
作者：钱宰
朝代：明
体裁：古风

皎皎明月光，照我屋东头。寒螀鸣树间，招摇指孟秋。白露下高梧，落叶声飕飕。寒温更变迁，河汉东南流。怀哉里中儿，奋志起远游。飘然溯长风，乘槎犯斗牛。支机织女石，为问今在不。水深波涛阔，浮名将焉求。
拟古·其一
作者：钱宰
朝代：明
体裁：古风

庭树日已黄，白发日已短。候虫鸣前除，秋霜蕙花晚。岁月如奔驹，六辔不可挽。泛舟涉方瀛，方瀛水清浅。安期邈难求，吾棹亦已返。花开醉复斟，黍熟饥自饭。逌然乐悟生，瑶岛谅不远。
拟古·行行重行行
作者：钱宰
朝代：明

出门万里别，行行远防边。相望各天末，北斗日夜躔。四运秋复春，不见君子还。燕车北其辙，越马南其辕。目远心愈近，怅望徒悬悬。黄云暗关塞，路险不见天。式微夫如何，日月忽已迁。愿言崇明德，无为终弃捐。高台何巍巍，参差与云平。玉绳临双阙，长河流无声。上有羽衣人，逍遥吹玉笙。清响明月，飞佩何泠泠。借问弄者谁，疑是董双成。逸思随风发，无人识其声。曲终再三叹，感慨有余情。所悲同门友，局促趋世荣。愿将秋水剑，为之解尘缨。笑呼双黄鹄，与子俱远征。涉海采琅玕，红者珊瑚枝。明珠盈怀袖，将以遗所思。海阔不得返，所宝莫致之。烂其纳我室，抱璞将何为。皎皎明月光，照我屋东头。寒螀鸣树间，招摇指孟秋。白露下高梧，落叶声飕飕。寒温更变迁，河汉东南流。怀哉里中儿，奋志起远游。飘然溯长风，乘槎犯斗牛。支机织女石，为问今在不。水深波涛阔，浮名将焉求。青青梧桐树，托根在高冈。与子新合欢，翕如凤与皇。凤皇鸣锵锵，合欢期世昌。欢情一何短，离思一何长。嗟彼篱下菊，含英扬其芳。晨霜秉贞节，宁随秋草黄。终当采而佩，岁晏夫何伤。中林多幽兰，江篱杂芳荪。采之酌春酒，将以清心魂。持杯未及饮，怅然念王孙。王孙不归来，置酒在芳尊。河东有织女，皎皎云为章。手弄机上丝，日夕更七襄。织成五色文，欲制君子裳。莫言隔秋水，可以驾飞梁。睆彼牵牛星，终日不服箱。故人万里别，海水日夜深。南风海上来，遗我双南金。不见故人面，乃见故人心。铸作黄金徽，置之白玉琴。弹为《别鹤操》，闲以怀湘吟。曲终听者稀，矫首望知音。
新月
作者：钱宰
朝代：明
体裁：五言律诗

楼上见新蟾，呼儿急捲帘。即看明浅席，旋复上虚檐。兔魄潜银窟，蛾眉挂玉纤。团团三五夜，乌鹊已先占。
方壶小隐
作者：钱宰
朝代：明
体裁：古风

方壶之山，上有不死药，可以鍊金丹。乃在阆风之东、员峤之西，沧海每岸非人寰。自从秦儿入海去，不许海若通天关。长鲸苍虬互出没，天吴九首扶狂澜。方壶可隐，大药可餐，海水清浅，海路险艰。山人学仙竟欲往，欲往不得空长叹。归来传得壶公术，平地幻作方壶山。一壶颠倒悬药室，日暮竟入壶中间。壶中一宇天地阔，白日不夜长无端。安得相携费长房，同入壶中问大还。
早春寄乡中友人
作者：钱宰
朝代：明
体裁：古风

故园花发春又来，碧桃半拆棠梨开。流莺踏花酒落杯，花飞落酒相萦回。酒酣起舞落日晚，应念长安人未回。江上船，几时发，拍手醉唱《归去来》，笑摘花枝簪白发。
春日閒居
作者：钱宰
朝代：明
体裁：五言绝句

霁日檐牙落，光风瓦上生。草晴跳蚱蜢，花暖困狸狌。
春晖堂为张仲修题
作者：钱宰
朝代：明
体裁：七言律诗

春晖堂前春草妍，白云孤往几经年。佳儿不忘手中线，慈母久抛琴上弦。昼幕风微黄雀舞，朝盘海近白鱼鲜。姚江自是姚虞俗，及见旌门应更贤。
春深即景
作者：钱宰
朝代：明
体裁：七言绝句

露梢黄鸟啄来禽，蛀叶青虫络树阴。又是绿阶春雨歇，满庭芳草落花深。
昨日行
作者：钱宰
朝代：明
体裁：古风

昨日日没黄金盘，今日日出丹砂丸。丹砂可鍊，黄金可抟。仰看白日没复出，安得与尔遁还天地终无端。东望扶桑枝，西极若木柯。夸父渴死莫饮于河，鲁阳战酣手挥其戈。何曾凌倒影、走灭没，亦莫却飞光、扳羲和。青天万古旦复旦，北斗日夜如飞梭。温一中，可奈何，骨既不可解，鬓发飒已皤。那能学安期生，出入太清家。煮汞成白雪，采铅鍊黄芽。玉炉火温温，鼎上飞紫霞。饥餐日之精，渴饮明月华。玄关直探造化始，元气与之同迩遐。温一中，可奈何，不如猛饮酒、高唱歌。笑吹紫鸾笙，醉舞白玉珂。日日烂醉不愿醒，便似阿母西池上晓宴蟠桃花。
晓起
作者：钱宰
朝代：明
体裁：五言绝句

野旷晨光发，江清夜气存。大星翻玉斗，落月堕金盆。
晚牧图
作者：钱宰
朝代：明

牧牛儿，日日饭牛在牛下。春草青青秋草黄，牛背夕阳长在野。幡然应聘力田科，不复骑牛学骑马。牧牛儿，长年看牛牛下饭。卖身不卖五羊皮，扣角休歌白石烂。长安有客方倦游，不复骑马归骑牛。
晚牧图·其一
作者：钱宰
朝代：明
体裁：古风

牧牛儿，日日饭牛在牛下。春草青青秋草黄，牛背夕阳长在野。幡然应聘力田科，不复骑牛学骑马。
晚牧图·其二
作者：钱宰
朝代：明
体裁：古风

牧牛儿，长年看牛牛下饭。卖身不卖五羊皮，扣角休歌白石烂。长安有客方倦游，不复骑马归骑牛。
梧桐树
作者：钱宰
朝代：明
体裁：古风

梧桐树，一叶堕秋风，一叶委秋露。明年二月新叶生，还在今年叶飞处。汉宫飞燕近承恩，零落班姬不如故。君不见梧桐树。
泛舟新湖塘次王敬助韵二首
作者：钱宰
朝代：明

清赏各有适，何异同登攀。君舟泊西隩，我车上东山。林光变宿雨，溪响洄晴澜。春深飞花歇，日入好鸟还。佳景欣所得，毋令清兴残。俯看纵壑鱼，仰见培风翰。物理固有待，努力当希颜。胡为念穷达，戚戚天壤间。湖水日已绿，理棹不可缓。杂花当昼翻，远树出云短。沙明宿雨霁，风急游丝断。悠悠欢赏凉，历历佳趣满。酒尽客愁生，歌残离思远。世路方险巇，穷居正萧散。出处谅何心，夕阳起樵管。
泛舟新湖塘次王敬助韵二首·其一
作者：钱宰
朝代：明
体裁：古风

清赏各有适，何异同登攀。君舟泊西隩，我车上东山。林光变宿雨，溪响洄晴澜。春深飞花歇，日入好鸟还。佳景欣所得，毋令清兴残。俯看纵壑鱼，仰见培风翰。物理固有待，努力当希颜。胡为念穷达，戚戚天壤间。
泛舟新湖塘次王敬助韵二首·其二
作者：钱宰
朝代：明
体裁：古风

湖水日已绿，理棹不可缓。杂花当昼翻，远树出云短。沙明宿雨霁，风急游丝断。悠悠欢赏凉，历历佳趣满。酒尽客愁生，歌残离思远。世路方险巇，穷居正萧散。出处谅何心，夕阳起樵管。
泠风台
作者：钱宰
朝代：明
体裁：古风

列御寇，御风而行，风泠泠，手抟扶摇，足蹑凌兢。旁礴造化嘘吸元气精，超然凭虚上泰清。逍遥八极表，飞步入杳冥。但以息相吹，何必羽翼生。飞廉前驱意遐征，鸾鹄不驾云为轻，去因风送回风迎。回戏迎，不归来，至今学仙人，望之泠风台。
游山
作者：钱宰
朝代：明
体裁：七言律诗

小县曾闻鼓角传，云山深处梦相牵。年来还爱丘园近，老去偏于杖履便。树绕石头知客路，岩回谷口见人烟。携琴出郭茅堂宿，谁复含愁鸟道边。
游西山
作者：钱宰
朝代：明
体裁：古风

西山一何高，有怀在泉石。荡舟渡西泠，秋水今几尺。渚花泊双桡，岸草纳双屐。凉风树上至，林影下衣碧。群动方自营，尘机念俱息。邂逅方外人，招邀坐深席。悠然外死生，矧复慨今昔。我客语正深，仆夫劝还役。川明月初至，树暗山已夕。归人樵唱来，落日堕西壁。
滕王阁
作者：钱宰
朝代：明
体裁：七言律诗

天连飞阁楚江流，云拥銮车帝子游。帝子不来歌舞歇，江流常抱古今愁。望穷南极飞鸿尽，起倚西山落日收。惟有东都徐孺子，高风一榻抗南州。
牧牛图
作者：钱宰
朝代：明
体裁：五言绝句

野老春耕歇，溪儿晚牧过。夕阳牛背笛，强似饭牛歌。
瓜洲夜泊
作者：钱宰
朝代：明
体裁：五言律诗

旅夜瓜洲泊，秋怀浩欲沉。星河与海合，江汉入吴深。天堑无南北，川流自古今。隔花渔唱起，千里故园心。
画蟹
作者：钱宰
朝代：明
体裁：七言绝句

江上莼鲈不用思，秋风吹破绿荷衣。何妨夜压黄花酒，笑擘霜螯紫蟹肥。
画鱼
作者：钱宰
朝代：明
体裁：七言绝句

绿波春水没渔家，杨柳青青拂钓槎。三月江南春雨歇，一双鳣鲔上桃花。
石泉山房
作者：钱宰
朝代：明
体裁：古风

白石何齿齿，幽泉复泠泠。十年来京邑，远此林壑情。取琴为我弹，弹作涧下声。涵云出细窦，悬响漱珑玲。奔流激浅濑，飞沬溅瑶琼。峻如倾崖急，怒若过峡惊。回渊阻云根，水涩不得行。冲破歘奔放，奋迅如建瓴。委蛇及水镜，扩然犹且清。雅操得真趣，馀音绎以成。挥手未终曲，怅望故山青。泉石无遐思，兴乐在广庭。
祈雪再应签判徐安国次韩以二诗示同僚咸和并次韵
作者：钱宰
朝代：明

旱甚三冬尪未焚，且芬椒苾祷群神。一天和气梅花晓，千里轻风柳絮春。丰穰定看仓腐粟，穷愁那叹甑生尘。莫疑瑞应私星渚，造物何心处处均。请祷群祠会弁绅，再呈嘉瑞感神明。汉庭已奏三朝礼，梁苑俄惊二月春。万壑玉龙翔蛰雾，一帘粉蝶扑香尘。凝眸原野无高下，平地何须问土均。
祈雪再应签判徐安国次韩以二诗示同僚咸和并次韵·其一
作者：钱宰
朝代：明
体裁：七言律诗

旱甚三冬尪未焚，且芬椒苾祷群神。一天和气梅花晓，千里轻风柳絮春。丰穰定看仓腐粟，穷愁那叹甑生尘。莫疑瑞应私星渚，造物何心处处均。
祈雪再应签判徐安国次韩以二诗示同僚咸和并次韵·其二
作者：钱宰
朝代：明
体裁：七言律诗

请祷群祠会弁绅，再呈嘉瑞感神明。汉庭已奏三朝礼，梁苑俄惊二月春。万壑玉龙翔蛰雾，一帘粉蝶扑香尘。凝眸原野无高下，平地何须问土均。
秋望
作者：钱宰
朝代：明
体裁：五言律诗

一雁下荒浔，邻秋急暮砧。檐风吹病骨，江月照归心。把酒招征棹，看花笑脱簪。有怀吟未得，黄叶堕疏林。
秋江晚渡
作者：钱宰
朝代：明
体裁：五言绝句

落日归棹缓，沧江秋思加。双鳞上荷叶，一雁下蘋花。
秦淮晚泊
作者：钱宰
朝代：明
体裁：古风

秦淮酒家来泊船，鲈鱼一斤三百钱。船头买鱼酒新熟，却忆邪溪歌采莲。醉来起舞落日晚，挥手弹铗风泠然。少年不作长安客，老去逢秋头雪白。兴周须求渭水才，安汉园公安在哉。眼花齿折竟何益，好放陶潜归去来。
谷帘泉
作者：钱宰
朝代：明
体裁：古风

风捲河潢翻玉液，段云散雪琼花密。分明放下水晶帘，垂垂若护蛟龙室。蹑空扪萝坐歌崖，林暗晖晖山外日。晚风泉声杂松吹，百鼓争呜间箫瑟。山南山北知几泉，凡派常流我非匹。惜哉前哲不特书，仅留一记夏生笔。赖有陆子狄牙口，高下品题曾不失。君今试看锡山碑，天下何泉居第一。
豫让桥
作者：钱宰
朝代：明
体裁：古风

太行之西古有豫让桥，我昔过其地，马嘶不敢骄。黄云暗天雪欲飘，白日惨惨风萧萧。薄寒中人思慄憭，烈气黯黯梢晴霄。岂其鬼不死，精爽若可招。我思赵襄子，既灭智伯瑶。朝焉漆其头，暮焉亵以溲。让也愤知己，怵焉思报仇。千金买匕首，变姓为刑囚。入宫涂厕逞雄略，誓刺赵孟不得成其谋。脱身几何时，忠义慨莫酬。须发脱落癞以髡，口吻吞炭声哑呕。变形行丐妻不识，仗剑伏匿桥之幽。一朝襄子驾车出，驷马骇跃惊銮镳。于焉重叹息，豫子诚好修。智伯死无后，而子为复雠。我方义尔不尔尤，尔不我刺将何求。暗呜叱咤索赵裘，拔剑三斫血为流。反手自刭委道周，下报智伯死即休。噫戏吁豫桥黄草烟未消，中条积翠高嶕峣。我思昔游心摇摇，披图为尔歌长谣。嗟哉赵孟不再脱尔死，要使万古贞烈齐中条。
赋得秦淮夜月送友人往茶陵
作者：钱宰
朝代：明

秦淮一水合神州，凉月当空照素秋。风露气清双阙近，星河影落大江流。放船白下门西路，买酒长干桥上楼。送客湖湘渺千里，好怀回首忆清游。白下门西月色多，满襟风露拍星河。乾坤混合天无堑，江汉朝宗海不波。梦醒潮生桃叶渡，夜凉谁唱竹枝歌。放船直上云阳去，如此高情奈尔何。
赋得秦淮夜月送友人往茶陵·其一
作者：钱宰
朝代：明
体裁：七言律诗

秦淮一水合神州，凉月当空照素秋。风露气清双阙近，星河影落大江流。放船白下门西路，买酒长干桥上楼。送客湖湘渺千里，好怀回首忆清游。
赋得秦淮夜月送友人往茶陵·其二
作者：钱宰
朝代：明
体裁：七言律诗

白下门西月色多，满襟风露拍星河。乾坤混合天无堑，江汉朝宗海不波。梦醒潮生桃叶渡，夜凉谁唱竹枝歌。放船直上云阳去，如此高情奈尔何。
赠夏道存
作者：钱宰
朝代：明
体裁：古风

日月行中天，会朔自有期。江海各一方，合流岂无时。慨彼君子交，良晤何暌违。子昔西江来，访我东海湄。载酒笑贺狂，探书慕迁奇。别来三十年，彼此更乱离。会合齐未卜，音问两俱稀。倏焉际文明，见面交相疑。君颜昔如玉，我发今若丝。感此缱绻怀，峨冠竟言归。毋为叹衰迈，少壮夫奚为。
赠樵隐处士
作者：钱宰
朝代：明
体裁：古风

樵者本在山，隐者亦在山。虽言事不同，并依林泉间。晨兴持斧出，扪萝与跻攀。向夕负薪归，落日同掩关。流水石上至，白云山中还。老樵竟何之，我独忘朝餐。
过城南田舍
作者：钱宰
朝代：明
体裁：五言排律

鸡鸣大星没，揽衣出衡宇。开门走狗先，巷白行人语。零露濯冲襟，残月澹幽墅。泠然旦气清，逍遥散尘绪。人生天壤间，俯仰成今古。且复耕我田，商歌更何补。
过钓台
作者：钱宰
朝代：明
体裁：古风

溅溅桐江濑，白石粲如许。上有子陵台，下瞰富春渚。高崖薄层云，黄草没荒墅。俯怀汉中兴，四海归寰宇。徵书诏遗逸，长揖觐当宁。咄咄吾子陵，而竟不下汝。握手道故交，言还谢明主。星文丽中天，风节超下土。悠然钓泽中，高风永终古。
送宋甥原亮从子诚兄读书塔山寺
作者：钱宰
朝代：明
体裁：七言律诗

汝于舅氏从游远，我与难兄相忆深。两眺青山来入梦，一江白水去同心。檐花夜雨明双炬，鲑菜春船送万金。休暇何时定归省，舍云飞处是山阴。
送昱大彻住天台能仁寺
作者：钱宰
朝代：明
体裁：七言律诗

天台东掖倚层关，卓锡西林列翠环。石上牛歌逢拾得，溪头虎啸识沩山。白云出定拈花笑，明月归樵采药还。却忆故山松柏近，梦随龙象上巑岏。
送朱叔英还维扬
作者：钱宰
朝代：明
体裁：七言律诗

策策西风木叶稀，故乡何处雁南飞。岷峨万里秋江落，淮海维扬独客归。铁瓮待潮雇晓渡，金盘压酒浣征衣。高楼明月如相忆，一发秦稽锁翠微。
采桑女
作者：钱宰
朝代：明
体裁：古风

吴桑叶尽吴蚕老，吴姬采桑颜色好。玉钗半脱云鬓偏，一双蛾眉曾不扫。桑间桑扈鸣交交，少年莫把金丸抛，小姑摘茧归当缲。
采菱曲
作者：钱宰
朝代：明

绿柳横塘曲，沧湾是妾家。菱歌不解唱，秋水照荷花。落日浣纱渚，菱歌唱晚风。解衣濯秋水，乘月采芙蓉。溪上采莲女，秋波照晚妆。心如莲子苦，情似藕丝长。荷叶纫为佩，芙蓉缉作裳。妾心花下藕，节节是秋霜。
采菱曲·其一
作者：钱宰
朝代：明
体裁：五言绝句

绿柳横塘曲，沧湾是妾家。菱歌不解唱，秋水照荷花。
采菱曲·其三
作者：钱宰
朝代：明
体裁：五言绝句

溪上采莲女，秋波照晚妆。心如莲子苦，情似藕丝长。
采菱曲·其二
作者：钱宰
朝代：明
体裁：五言绝句

落日浣纱渚，菱歌唱晚风。解衣濯秋水，乘月采芙蓉。
采菱曲·其四
作者：钱宰
朝代：明
体裁：五言绝句

荷叶纫为佩，芙蓉缉作裳。妾心花下藕，节节是秋霜。
长江伟观图
作者：钱宰
朝代：明
体裁：七言律诗

第一江山独凭阑，秋风断石倚江关。两峰并立星河上，一水中流天地间。海日东生月西没，官船北去客南还。莫愁白发搔来短，酒落金盘入醉颜。
闻砧
作者：钱宰
朝代：明
体裁：五言绝句

秋砧捣不得，亮月丽高梧。清晖与君共，素心同妾孤。
陪白野太守游贺监故居得水字
作者：钱宰
朝代：明
体裁：古风

崇冈散新阳，寒日舒短晷。晴飙一披拂，波影上沙尾。意行遂忘疲，情语相慰喜。赐宅知己非，归舟更谁舣。树暗山始夕，川明月初至。停杯成慨叹，觅句聊徙倚。前林樵唱来，惊鸿下寒水。
雁南飞
作者：钱宰
朝代：明
体裁：古风

黄梧井边雁南飞，万里玉关人未归。孤灯捣练江南妇，霜落空阶臂酸楚。寒衣何日到关西，敲断秋风石无语。
雪夜题徐彦章梅深轩
作者：钱宰
朝代：明
体裁：七言律诗

幽林白雪满江南，欲问春风冷未堪。珠树月明谁解种，玉田花合不胜簪。霓裳小队参差舞，翠袖高情彷佛探。不似杜陵诗思好，凭栏东阁倚清酣。
青山白云图
作者：钱宰
朝代：明
体裁：五言律诗

老米不复得，房山或可探。微茫春嶂外，彷佛大江南。涧水落幽石，树梢分断岚。何时柁楼底，渔唱倚清酣。
题万峰阁
作者：钱宰
朝代：明
体裁：七言律诗

越山四围吉祥寺，绀碧殿阁生烟霞。真人丈六金粟像，大地万朵青莲花。常时飞云若缟练，近午出日如丹砂。上方绝顶无路入，避地颇似秦人家。
题俞景山画山水帐
作者：钱宰
朝代：明
体裁：古风

老夫索居江上楼，廿年不出怀旧游。扣门下楼出迎客，但见绝壑风飕飕。岱宗日观山上头，日出未出苍烟浮。嵩高插天太华碧，蛾眉青城翠欲流。匡庐老泉挂白石，苍梧水落湘江秋。悬崖倚天万山立，翔鸾舞凤蟠苍虬。幽岑远树互出没，白云不散松风收。松根老樵列四五，招我共入青林幽。平生游历走不遍，千里万里穷遐搜。如何一日堕我前，空翠杂沓来双眸。举头问客何因入此境，乃是手持图画来沧洲。俞君作画时，雅有山林癖。朝登望秦山，万壑千岩净横臆。暮上香炉峰，海色秋清上遥碧。归来放笔作董元，笔底丹青浩无迹。海桑一别三千年，山月江风耿相忆。仰观岩上泉，俯看松下石。故人不见空画图，十幅云烟卷还客。
题凌彦翀柘轩
作者：钱宰
朝代：明
体裁：七言律诗

团团柘树没幽居，门外官河近石渠。十亩春阴连荠麦，半林落日似桑榆。吴蚕叶尽妇供职，江燕花残儿读书。俎有白鱼尊有酒，不须深隐学樵渔。
题剡张克让万松窝
作者：钱宰
朝代：明
体裁：七言律诗

百顷苍云小结茅，溪风流响度晴梢。半窗山月惊孤鹤，没屋秋涛走万蛟。采药有时收琥珀，烧烟何处觅鱼胶。投閒未许官封及，且复深居学许巢。
题听竹轩
作者：钱宰
朝代：明
体裁：七言律诗

衡门深闭人不到，天籁萧萧枕簟凉。记得秋风生鄠杜，梦随夜雨度潇湘。舟人击楫鱼龙舞，仙客吹笙鸾凤翔。睡起开窗声寂寂，高林玉立万筼筜。
题夏氏停云轩
作者：钱宰
朝代：明

五柳当门元亮宅，停云长忆故人还。北窗心事羲皇上，南渡衣冠晋宋间。千古高情空怅望，近来交道渐间关。松江赖有人如昔，谁谓风流不可攀。松江烟水留宾处，每忆良朋昼不关。稚子当门迎马首，吴姬洗盏立花间。屋梁落月生颜色，竹上清风解佩环。矫首停云在天末，春醪谁共醉言还。
题夏氏停云轩·其一
作者：钱宰
朝代：明
体裁：七言律诗

五柳当门元亮宅，停云长忆故人还。北窗心事羲皇上，南渡衣冠晋宋间。千古高情空怅望，近来交道渐间关。松江赖有人如昔，谁谓风流不可攀。
题夏氏停云轩·其二
作者：钱宰
朝代：明
体裁：七言律诗

松江烟水留宾处，每忆良朋昼不关。稚子当门迎马首，吴姬洗盏立花间。屋梁落月生颜色，竹上清风解佩环。矫首停云在天末，春醪谁共醉言还。
题孔正夫迂隐轩
作者：钱宰
朝代：明
体裁：古风

贫不过富儿门，达不谒达士庐。达士笑我隐，富儿嗤我迂。所性倦俯仰，阔焉与世殊。野服谢簪绂，衡门薄轩车。对酒不解饮，乃与陶潜俱。朝采篱下菊，夕钓江上鱼。荣名如浮云，富贵非我图。隐显吾不知，迂叟方著书。
题学圃轩
作者：钱宰
朝代：明
体裁：七言律诗

门前瓠子青累累，韭黄菜甲皆可蔬。荒泉入畦夜雨歇，落日满屋幽人居。养生且复乐树艺，避地自可同樵渔。只今出处与古异，勿谓老圃吾不如。
题崆峒石室
作者：钱宰
朝代：明
体裁：七言律诗

洞天琳馆倚江城，一室崆峒昼不扃。白石无粮谁解种，黄金有道鍊还成。几时云气生秋雨，长夜丹光动落星。顾我正惭嵇叔夜，素书何处觅黄庭。
题崔彦辉云林小隐
作者：钱宰
朝代：明
体裁：七言律诗

霅上平林半是云，索居别墅乐闲身。蘋花落日江南唱，杨柳沧湾若下春。隔岸青山连罨画，当门绿树接比邻。外家第宅相过近，内翰风流世有人。
题徐子中积善堂
作者：钱宰
朝代：明

十月风露交，履霜变重阴。密霰日已集，坚冰日已侵。往者既有渐，来者方自今。君子契天道，晨夕返吾心。树德当务滋，卷勺能高深。文言美馀庆，保此以为箴。蔼蔼嘉树林，繁阴散华第。俯看雨露滋，仰见云烟翳。昔人手中植，岁月今莫计。寸根蟠地维，尺干起天际。物理庶可广，人心贵能继。勖哉贤子孙，积善期弗替。
题徐子中积善堂·其一
作者：钱宰
朝代：明
体裁：古风

十月风露交，履霜变重阴。密霰日已集，坚冰日已侵。往者既有渐，来者方自今。君子契天道，晨夕返吾心。树德当务滋，卷勺能高深。文言美馀庆，保此以为箴。
题徐子中积善堂·其二
作者：钱宰
朝代：明
体裁：古风

蔼蔼嘉树林，繁阴散华第。俯看雨露滋，仰见云烟翳。昔人手中植，岁月今莫计。寸根蟠地维，尺干起天际。物理庶可广，人心贵能继。勖哉贤子孙，积善期弗替。
题方德远云林采药图
作者：钱宰
朝代：明
体裁：七言律诗

小岛蓬莱隔郡河，斸苓采术每相过。不经海水三千远，已活童儿五百多。芝草逢春生石上，桃花流水渡山阿。归来更阅神农纪，今古良医奈尔何。
题李伯时仕女图 其一 妾心不忆交河冷，手冷难裁金剪刀
作者：钱宰
朝代：明
体裁：七言绝句

海棠半拆银烛辉，春愁且莫剪春衣。下阶立得花阴没，如此月明人未归。
题李伯时仕女图·其一
作者：钱宰
朝代：明
体裁：句

霜落黄梧汉月高，西窗对月剪征袍。
题李伯时仕女图·其二
作者：钱宰
朝代：明
体裁：七言绝句

梨花落月酒微酣，柳絮春云睡正堪。梦入长安归未得，觉来不信是江南。
题李伯时仕女图二首 其一 月下裁衣
作者：钱宰
朝代：明
体裁：七言绝句

霜落黄梧汉月高，西征对月剪征袍。妾心不忆交河冷，手冷难裁金剪刀。
题李养能云松巢
作者：钱宰
朝代：明
体裁：七言律诗

昔人醉捉江月去，此地安得云松巢。落日九江劳梦想，清风五老入神交。有时云气生窗几，长听松声下树梢。却是传家有仙骨，越山多处结衡茅。
题李筠问月轩
作者：钱宰
朝代：明
体裁：七言律诗

明月在天无古今，流光长照酒杯深。嫦娥顾兔或可问，谪仙骑鲸谁复吟。醉舞霓裳翻旧曲，笑歌桂树落秋阴。高风迈世殊难继，袖拍阑干且满斟。
题林塘幽
作者：钱宰
朝代：明
体裁：七言律诗

许询宅畔好亭台，窗近江沤面面开。绿树当门流水注，青山如画入城来。幽人睡起吟池草，童子春閒扫石苔。如此林泉更深绝，题诗难得浣花才。
题林处士观梅图
作者：钱宰
朝代：明
体裁：七言绝句

放鹤仙人不可招，断河残月夜闻箫。别来欲问春消息，花落西泠第二桥。
题柯敬仲画竹
作者：钱宰
朝代：明
体裁：七言律诗

我爱丹丘飞白石，疏篁老树倚林皋。空中鸾凤双飞下，海上珊瑚二尺高。奎阁旧曾承雨露，苍梧今已渺云涛。荒林断陇秋风外，零落当年宫锦袍。
题毗墟寺临清轩
作者：钱宰
朝代：明

寺下清江一镜开，天光云影见亭台。南湖杨柳酒船去，西塞桃花渔唱来。渺渺鱼龙俱出没，翻翻鸥鹭绝惊猜。登临还许陶元亮，与尔赋诗同举杯。一室空明压镜天，不须杯渡竟逃禅。水光入户屋高下，人影落波身后先。卜筑近连湖上宅，过门长见雪中船。每闻避地多佳客，曾道归来有赋篇。
题毗墟寺临清轩·其一
作者：钱宰
朝代：明
体裁：七言律诗

寺下清江一镜开，天光云影见亭台。南湖杨柳酒船去，西塞桃花渔唱来。渺渺鱼龙俱出没，翻翻鸥鹭绝惊猜。登临还许陶元亮，与尔赋诗同举杯。
题毗墟寺临清轩·其二
作者：钱宰
朝代：明
体裁：七言律诗

一室空明压镜天，不须杯渡竟逃禅。水光入户屋高下，人影落波身后先。卜筑近连湖上宅，过门长见雪中船。每闻避地多佳客，曾道归来有赋篇。
题温日观葡萄
作者：钱宰
朝代：明

葡萄压架水晶寒，枯坐山僧出定看。露下空庭凉月堕，断云星斗夜阑干。却看仙佩萃霞裾，又似青鸾下碧虚。夜半蕊宫秋月白，小龙和露养玄珠。
题温日观葡萄·其一
作者：钱宰
朝代：明
体裁：七言绝句

葡萄压架水晶寒，枯坐山僧出定看。露下空庭凉月堕，断云星斗夜阑干。
题温日观葡萄·其二
作者：钱宰
朝代：明
体裁：七言绝句

却看仙佩萃霞裾，又似青鸾下碧虚。夜半蕊宫秋月白，小龙和露养玄珠。
题濯足图
作者：钱宰
朝代：明
体裁：古风

驱马西略地，行至雍丘南。歇鞍踞床洗，龙歆气何酣。傲岸濯秋水，两姬手掺掺。郦生门入，长揖不下拜。高视挫其锋，踞见吁可诧。幡然敬尔容，摄衣起言谢。顾惟雄武姿，慢骂空无人。于焉下狂士，屈若志不伸。高明藉柔克，四海归尧仁。
题燕喜亭
作者：钱宰
朝代：明
体裁：古风

高堂白日迥，芳辰何熹微。渚风变林花，春草绿已滋。流光惜易迈，欢娱及良时。子奉堂上亲，翁引花下儿。大妇主中馈，小姑纳卮匜。升堂布绮席，嘉宾来何迟。华筵理妙曲，秦筝杂清吹。玉珧列海错，烹羊间熊胹。酒至辄尽觞，怡然乐天彝。尹父方靡盬，鲁侯亦奚为。嗟彼轩裳者，极宴忘戚悲。轩裳岂不乐，我醉不复知。
题牡丹士女图
作者：钱宰
朝代：明
体裁：七言绝句

乐府梨园曲慢裁，内家新奏牡丹开。下阶立得花阴转，李白承宣诏未来。
题王煮石推篷图
作者：钱宰
朝代：明
体裁：七言律诗

粲粲晴林截素霓，梦回何处觅新题。画檐压槛江南屋，短棹推篷雪后溪。落月欲分花上下，春风不隔树高低。何当一见冰霜表，放棹孤山烟水西。
题王煮石梅花
作者：钱宰
朝代：明
体裁：七言律诗

煮石山人今永别，见花长作故人看。缟衣绰约春来瘦，风节严凝雪后寒。每忆荒烟啼翠羽，笑扶明月下飞鸾。何烦宋玉相招得，环佩归来露未乾。
题生意垣诗
作者：钱宰
朝代：明
体裁：古风

大钧运元化，生物蔽寰区。春阳播仁泽，靡不在有初。飞走咸鷇麛，勾萌日敷舒。良马信倜傥，宁不顾其驹。朔禽抟云霄，亦复哺尔雏。眷彼婴孺儿，慈煦亦已劬。世无咸阳医，何以宁其躯。张生守环堵，种药周四隅。郁郁生意滋，元气同扶舆。誓将扶幼孩，永与耆艾俱。安得摅尔怀，寿域跻黄虞。
题画
作者：钱宰
朝代：明
体裁：五言律诗

伊谁爱兹境，而忘登涉劳。一水天上远，双松野中高。峭壁无樵径，深溪绝渔舠。唯应学仙者，麋鹿与游遨。
题画
作者：钱宰
朝代：明

春雨青山漠漠，晚树白云悠悠。若非辋川庄口，定是浣花溪头。沧洲芳草初绿，别墅山花正开。借问一蓑烟雨，看山何处归来。
题画·其一
作者：钱宰
朝代：明
体裁：六言诗

春雨青山漠漠，晚树白云悠悠。若非辋川庄口，定是浣花溪头。
题画·其二
作者：钱宰
朝代：明
体裁：六言诗

沧洲芳草初绿，别墅山花正开。借问一蓑烟雨，看山何处归来。
题画六首
作者：钱宰
朝代：明

树折云梢浪拍窗，老渔齐放钓船双。不愁江上风波险，平地风波险似江。沙草青青近石矶，矶头疏木转斜晖。孤舟钓叟垂竿坐，远岫云飞带雨归。东南山水足清晖，茅屋枫林共石矶。谁坐扁舟沙际住，也知江海客忘归。松林日落碧云开，野老溪头坐石苔。隔岸好山招不到，一篙流水待谁来。绿阴黄鸟暮春初，谷口人家树下居。野老携琴度桥去，云山深处更何如。
题画六首·其一
作者：钱宰
朝代：明
体裁：七言绝句

树折云梢浪拍窗，老渔齐放钓船双。不愁江上风波险，平地风波险似江。
题画六首·其三
作者：钱宰
朝代：明
体裁：七言绝句

东南山水足清晖，茅屋枫林共石矶。谁坐扁舟沙际住，也知江海客忘归。
题画六首·其二
作者：钱宰
朝代：明

沙草青青近石矶，矶头疏木转斜晖。孤舟钓叟垂竿坐，远岫云飞带雨归。
题画六首·其五
作者：钱宰
朝代：明

绿阴黄鸟暮春初，谷口人家树下居。野老携琴度桥去，云山深处更何如。
题画六首·其四
作者：钱宰
朝代：明
体裁：七言绝句

松林日落碧云开，野老溪头坐石苔。隔岸好山招不到，一篙流水待谁来。
题画十三首
作者：钱宰
朝代：明

双松含古色，红树已先秋。百顷风潭净，高情独泛舟。云深见楼阁，天际堕青鸾。松下盘桓者，犹是晋衣冠。落日赤云西，青山照大溪。草堂松树下，坐听鹁鸠啼。一曲江南弄，山长楚水遥。江边杨柳树，谁系木兰桡。云气晓苍茫，秋深草木黄。霓旌下南浦，云是楚襄王。江水去悠悠，籧篨抱莫愁。白头垂钓者，疑是渭滨叟。塞北多冰雪，江南足稻粱。相求应同类，莫近艾如张。帝子下北渚，江寒愁不归。空遗一卷石，拂断六铢衣。百鸟共春风，相呼乐意同。不知缘底事，尔作白头翁。有鸟名鹡鸰，在原飞且鸣。人皆有兄弟，唯尔独多情。白鹭白于雪，于飞在洲渚。谁言我最閒，正尔心独苦。水口桥堪度，林间屋尚留。秋来山色好，相对有归舟。茅屋何人住，秋林晚对山。也知乘兴出，多在白云间。
题画十三首·其一
作者：钱宰
朝代：明
体裁：五言绝句

双松含古色，红树已先秋。百顷风潭净，高情独泛舟。
题画十三首·其七
作者：钱宰
朝代：明
体裁：五言绝句

塞北多冰雪，江南足稻粱。相求应同类，莫近艾如张。
题画十三首·其三
作者：钱宰
朝代：明
体裁：五言绝句

落日赤云西，青山照大溪。草堂松树下，坐听鹁鸠啼。
题画十三首·其九
作者：钱宰
朝代：明
体裁：五言绝句

百鸟共春风，相呼乐意同。不知缘底事，尔作白头翁。
题画十三首·其二
作者：钱宰
朝代：明
体裁：五言绝句

云深见楼阁，天际堕青鸾。松下盘桓者，犹是晋衣冠。
题画十三首·其五
作者：钱宰
朝代：明
体裁：五言绝句

云气晓苍茫，秋深草木黄。霓旌下南浦，云是楚襄王。
题画十三首·其八
作者：钱宰
朝代：明
体裁：五言绝句

帝子下北渚，江寒愁不归。空遗一卷石，拂断六铢衣。
题画十三首·其六
作者：钱宰
朝代：明
体裁：五言绝句

江水去悠悠，籧篨抱莫愁。白头垂钓者，疑是渭滨叟。
题画十三首·其十
作者：钱宰
朝代：明
体裁：五言绝句

有鸟名鹡鸰，在原飞且鸣。人皆有兄弟，唯尔独多情。
题画十三首·其十一
作者：钱宰
朝代：明
体裁：五言绝句

白鹭白于雪，于飞在洲渚。谁言我最閒，正尔心独苦。
题画十三首·其十三
作者：钱宰
朝代：明

茅屋何人住，秋林晚对山。也知乘兴出，多在白云间。
题画十三首·其十二
作者：钱宰
朝代：明
体裁：五言绝句

水口桥堪度，林间屋尚留。秋来山色好，相对有归舟。
题画十三首·其四
作者：钱宰
朝代：明
体裁：五言绝句

一曲江南弄，山长楚水遥。江边杨柳树，谁系木兰桡。
题画梅和王山农韵
作者：钱宰
朝代：明
体裁：古风

江南春来白雪烂，落月横参夜将半。缟衣绰约如故人，踏飒梨云敧老干。北风猎猎天正寒，彷佛风节凭西阑。乃知山人竟不死，夜煮白石青松间。高情抚世无今昔，溪上梅花没荒棘。忆曾挥翰洒溪云，一枝寄与春消息。花前唤酒写长歌，花下呼儿扫落花。若不扬州何逊宅，定是西湖处士家。山人爱梅心独苦，笑尔豪吟玉堂树。山巅水际日看花，凤诏鸾书招不去。解衣盘礴两袖垂，腕指所至皆天机。南枝著花玉色起，北枝冻压玄霜飞。自从上苑成尘土，无复当年旧歌舞。源上桃花不记秦，九畹芳兰已忘楚。不如山人卧云松，破屋长在梅花东。传家别有花作谱，放手直欲先春风。见花如见山人面，谁道人间亡是公。
题画菜二首
作者：钱宰
朝代：明

绿酒交春熟，灯花入夜开。两畦堪小摘，不见故人来。今日荷锄倦，嘉蔬没四垣。客来春酒绿，风雨夜开园。
题画菜二首·其一
作者：钱宰
朝代：明
体裁：五言绝句

绿酒交春熟，灯花入夜开。两畦堪小摘，不见故人来。
题画菜二首·其二
作者：钱宰
朝代：明
体裁：五言绝句

今日荷锄倦，嘉蔬没四垣。客来春酒绿，风雨夜开园。
题盛子昭画
作者：钱宰
朝代：明
体裁：七言绝句

空山绝壑悬崖高，一坞白云如海涛。幽人抱琴无路入，松风落耳声萧骚。
题瞻云轩
作者：钱宰
朝代：明
体裁：古风

南山一何高，孤云何珊珊。朝看云出林，暮云复归山。云归已复出，游子何时还。迢迢云舍远，可望不可攀。持杯不能酌，怅然起凭阑。
题秦淮送别图
作者：钱宰
朝代：明

白下春波照绿湾，踏船送客出龙关。离愁不逐江云没，江上云还人未还。绿酒斟来且莫斟，酒阑歌罢去骎骎。别怀恰似秦淮水，流到长江绿更深。
题秦淮送别图·其一
作者：钱宰
朝代：明
体裁：七言绝句

白下春波照绿湾，踏船送客出龙关。离愁不逐江云没，江上云还人未还。
题秦淮送别图·其二
作者：钱宰
朝代：明
体裁：七言绝句

绿酒斟来且莫斟，酒阑歌罢去骎骎。别怀恰似秦淮水，流到长江绿更深。
题竹梅便面
作者：钱宰
朝代：明
体裁：五言绝句

舞罢霓裳曲，相逢月下还。高情倚修竹，翠袖不胜寒。
题罗稚云林秋晚
作者：钱宰
朝代：明
体裁：七言律诗

峥嵘列岫白云西，江上晴林直与齐。落日欲分山上下，秋声不隔树高低。浔阳旧宅陶潜住，天际归舟谢朓题。我亦爱君泉石好，携家便拟结幽栖。
题翎毛小景
作者：钱宰
朝代：明

红子秋树老，黄花晚节寒。幽禽双白颊，托尔一枝安。鴳雀小羽翼，幽栖短棘梢。丛坡风日好，不让凤鸾巢。
题翎毛小景·其一
作者：钱宰
朝代：明
体裁：五言绝句

红子秋树老，黄花晚节寒。幽禽双白颊，托尔一枝安。
题翎毛小景·其二
作者：钱宰
朝代：明
体裁：五言绝句

鴳雀小羽翼，幽栖短棘梢。丛坡风日好，不让凤鸾巢。
题董太初画时太初客死天台
作者：钱宰
朝代：明
体裁：七言律诗

有客泊舟沧水湾，卧吹铁笛非人寰。小溪白石乱如齿，平地双松高似山。丹丘赤城久为客，沃州天姥何曾还。嗟哉董生不复见，安得致身图画间。
题蕃王出猎图
作者：钱宰
朝代：明
体裁：古风

燕山八月秋草黄，秋高马肥弓力强。蕃王朝辞诈马宴，羽猎不敢齐长杨。西风猎猎边城戍，小队旌旗打围去。英姿飒爽思奋扬，面如玉盘身倚树。金羁朱缨玉腕骝，紫貂兜鍪银鼠裘。燕姬如花向前骑，从官骑列春云浮。猛士先驱仗金钺，胡笳一声鼓齐咽。骢驹并载双歇骄，海青翻臂思超越。黄须健儿勇且骁，虎纹交韔悬在腰。翻身控弦响若掣，一箭射落双飞雕。马上双雕驰献捷，凯歌向王王击节。金杯进酒饭黄羊，马潼淋漓手新捩。穹庐张天落日黄，醉拥婵娟马前歇。百年富贵空画图，桑田茫茫海水枯。画中豪杰八尺躯，昔何勇锐今何愚。悲风萧萧渺绝漠，漠南千里王庭无。
题观渔图
作者：钱宰
朝代：明
体裁：古风

龟蒙荒大东，洙泗扬其流。金碧何峥嵘，台殿居上头。命驾出山泽，陈鱼乐观游。纵横列九罭，出没翔万艘。悬罾杂数罟，中有嫠妇罶。大鱼拍波起，小鱼不得休。尽利攘其民，安得视狝蒐。臧孙岂不贤，明珠惭暗投。
题赵仲庸镜湖图为洽上人作
作者：钱宰
朝代：明
体裁：古风

赵侯胸中有泉石，白发垂颠人不识。丹青不写四十年，一见洽师双眼碧。当年王宰浪得名，十日五日劳经营。天机到时一挥洒，白云颠倒秋波明。秋波在屋下，白云在屋上。香炉秦望天东南，苍峦翠巘森相向。三山落日烟水赊，秋风旧宅今荷花。断垣苍石无路入，至今人说放翁家。放翁家，渺何处，阿师出家不归去。不惜千金买画图，笑倚清江看云树。
题赵仲穆彦徵画马
作者：钱宰
朝代：明
体裁：七言律诗

骢马连钱新凿蹄，络头羁絷任官奚。来从月窟真无价，进入天闲不敢嘶。雨露九重思冀北，风尘千里下淮西。解鞍知在休兵后，杨柳平河春草齐。
题赵仲穆秋山图
作者：钱宰
朝代：明
体裁：七言律诗

人家水槛接山窗，好在江南山水邦。两岸云林皆落日，一天凫雁共秋江。屋头数遍青峦九，松下吟成白石双。野服何人正萧散，泊船归醉酒盈缸。
题野老醉骑牛图
作者：钱宰
朝代：明
体裁：七言绝句

村田乐事老来稀，记得江南春社时。儿女醉扶黄犊背，帽檐颠倒插花枝。
题钱达卿云林采药图
作者：钱宰
朝代：明
体裁：七言律诗

清溪流水行者谁，野服飘然歌紫芝。山人要觅蓬莱药，越女喜得邯郸医。丹崖断陇落日晚，青林小屋还云迟。归来笑倚桃花树，尘世浮沉都不知。
题长江霁雪图
作者：钱宰
朝代：明
体裁：古风

昔年壮游下江汉，霁雪千峰排两岸。今年看画忆旧游，万里江山入清玩。岷峨冈脊来蜿蜒，青城一峰高插天。东驰衡山走千里，匡庐五老与石城、北固遥相连。冰峦雪壑互起伏，照见日华破初旭。神光混茫元气浮，奋如巨鳌簸坤轴。烂如秋空云，浩如沧海涛。又如瑶台银阙天上头，皎皎白月空秋毫。回光下照中流水，风吹河汉银云起。中流空阔不胜寒，一洗丹碧秋漫漫。山川历历真伟观，来往十年游未半。不如云瀛楼上来倚阑，一日看遍江南山。
题陈惟贤藏芸轩
作者：钱宰
朝代：明
体裁：七言律诗

市南书屋树阴凉，多种梧桐待凤翔。滋兰满阶草自碧，汗简插架芸其黄。每闻悬榻高风在，安得下帷春昼长。爱尔家庭能教子，花前佩玉总锵锵。
题陈文玉听雨轩
作者：钱宰
朝代：明
体裁：七言律诗

西轩听雨知何处，风雨年年过雁双。高枕凉秋梧叶井，短笺深夜杏花窗。故交零落渺沧海，倦客归来卧月江。剪韭不堪成独酌，漫教春酒绿翻缸。
题雪猎图
作者：钱宰
朝代：明
体裁：古风

胡儿善骑射，出猎古战场。白雪日夜飞，萧萧朔风凉。黄草蔽沙碛，马肥弓力强。小队出汉南，十骑如龙骧。前驱逐猛虎，后骑接飞獐。翻身激羽箭，叠中两羚羊。玄熊何前却，猛气亦跳梁。南行顾长戟，北走脱飞鎗。联镳愈奋捷，性命不得将。自谓足驰骋，意气何扬扬。宁思汉廷将，英勇际武皇。去年出云中，置郡定朔方。今年战高阙，夜围右贤王。小勇何足矜，万里开边疆。
题韩伯时剪韭轩
作者：钱宰
朝代：明

西园春韭与阶平，留客西轩夜不扃。旧雨别来今雨至，早畦摘尽晚畦青。每怀海内皆兄弟，相对花前几醉醒。我亦爱君乔木好，嘤嘤黄鸟把杯听。山下韭苗今几畦，故人日夕过幽栖。霜刀差差剪不尽，翠绶若若青还齐。春风卫八堂上燕，夜雨杜陵灯前题。尊中有酒为君酌，明日别怀东复西。
题韩伯时剪韭轩·其一
作者：钱宰
朝代：明
体裁：七言律诗

西园春韭与阶平，留客西轩夜不扃。旧雨别来今雨至，早畦摘尽晚畦青。每怀海内皆兄弟，相对花前几醉醒。我亦爱君乔木好，嘤嘤黄鸟把杯听。
题韩伯时剪韭轩·其二
作者：钱宰
朝代：明
体裁：七言律诗

山下韭苗今几畦，故人日夕过幽栖。霜刀差差剪不尽，翠绶若若青还齐。春风卫八堂上燕，夜雨杜陵灯前题。尊中有酒为君酌，明日别怀东复西。
题高房山画
作者：钱宰
朝代：明
体裁：七言绝句

尚书好画江南住，寄与题诗两翰林。千古高情俱妙绝，至今春树暮云深。
题鲍原礼画菜
作者：钱宰
朝代：明
体裁：七言律诗

鲍生画菜得真趣，不与黄筌花较妍。老圃春晴朝荷锸，客窗风雨夜开园。太羹玄酒有至味，海月玉珧皆小鲜。爱尔风翻紫复碧，晚菘早芥得春先。
龙剑谣题延平剑去图
作者：钱宰
朝代：明
体裁：古风

双龙剑，双飞几今古，乃是莫邪之夫、干将之妇。金铁未流时，大冶交龙虎。铸得龙泉及太阿，光怪或分终复聚。自从丰泽斩秦妖，鸿门翼楚舞。三侯歌其雄，四海加其武。大风飒飒日色黄，云气从之天下雨。一朝奋鬣飞上天，万里扶摇竟何许。虹光夜夜斗牛间，丰城陆沈暂一还。乃知变化终莫测，神物岂久留人寰。或云张公亡、大雷死，小雷佩之行江涘。腰间宝鞘声铿然，两龙复合延平水。延平水，深复深。在天逐雄飞，在海逐雌沉。四海大一统，五兵不敢侵。镇国家、安边陲，神剑长为龙虎吟。
雪后
作者：钱尔登
朝代：明

高阁浩以洁，此心应自知。林花妆缟袂，鸟语噤冰枝。拨火灰宁死，愁风鬓欲丝。乾坤多缺陷，压覆正堪悲。
门联
作者：钱嶪
朝代：明
体裁：联

宽一分民受一分，见佑鬼神；要一文不值一文，难欺吏卒。
四明寄百谷先生苕上
作者：钱希言
朝代：明

秋尽江干雁影低，怀人只隔乱峰西。生憎流水为衣带，却笑浮云学马蹄。霜下晓枫红历历，烟中寒柳碧凄凄。相期不共钱塘月，空负扁舟下霅溪。
夜渡若耶溪
作者：钱希言
朝代：明

樵风舟上鼓频挝，十幅轻帆渡若耶。照破离愁惟夜月，啼残归梦是寒鸦。雾蒸东坞山城暗，烟锁西陵驿树斜。只隔钱塘衣带水，依然旅食傍天涯。
客思
作者：钱希言
朝代：明

一夕西风客思惊，雨声飒飒和江声。酒因病减愁偏重，衣为寒添橐渐轻。渔火夜腥云梦泽，瘴烟秋锁岳阳城。无端又破还家梦，楚水依然绕去程。
帆影
作者：钱希言
朝代：明

岸曲沙回着处侵，半江落日半江阴。悠悠乱逐春潮上，漠漠还随暮霭沈。曾带断鸦归远岫，又移残月出疏林。谁怜独倚危楼遍，目极天涯思不禁。
扬州怀旧
作者：钱希言
朝代：明

三度维扬十八年，旧游零落不如前。车旁掷果人何在，桥上吹箫事莫传。潮落远江瓜步雨，鸟啼荒垒竹西烟。风流杜牧元多感，到日登临一惘然。
晚发向金陵留别所知
作者：钱希言
朝代：明

旅游装太薄，一水问秦淮。月作投人璧，花为赠妓钗。酒痕昏客袂，灯火乱春街。短簿祠前树，含烟一半霾。
武昌柳二首
作者：钱希言
朝代：明

汉阳城对古西门，官柳青青几树存。叶暗市楼迷楚望，花飞江浦断湘魂。因风暂逐金羁影，和雨先沾翠袖痕。犹有旧乌栖不定，啼将客梦到乡园。容颜消息转悠悠，暗忆飞绵上翠楼。谢氏女郎空有赋，卢家少妇不知愁。阴疑灞水桥边合，丝学灵和殿里柔。若向吴昌折春色，绿条留取系归舟。
武昌柳二首·其一
作者：钱希言
朝代：明

汉阳城对古西门，官柳青青几树存。叶暗市楼迷楚望，花飞江浦断湘魂。因风暂逐金羁影，和雨先沾翠袖痕。犹有旧乌栖不定，啼将客梦到乡园。
武昌柳二首·其二
作者：钱希言
朝代：明

容颜消息转悠悠，暗忆飞绵上翠楼。谢氏女郎空有赋，卢家少妇不知愁。阴疑灞水桥边合，丝学灵和殿里柔。若向吴昌折春色，绿条留取系归舟。
简沈从先
作者：钱希言
朝代：明

雨过秋山翠满城，思君江馆入蛩声。夜凉独坐银河下，吟到酒醒溪月明。
荆门野望
作者：钱希言
朝代：明

滔滔江汉引微茫，川路西来蜀道长。象齿旧通周贡赋，蚕丛新叛汉衣裳。雨消青草湖头瘴，叶落黄陵庙里霜。十二碧峰看不见，空令神女怨高唐。
西陵
作者：钱希言
朝代：明

指点山陵问宋朝，荒云漠漠菼萧萧。行人但说钱王事，强弩三千射海潮。
赠翁鄞县
作者：钱希言
朝代：明

四明二百八峰盘，雾阁云窗绿玉寒。不信谢郎为县令，三年骑马未曾看。
郢上将归留别沈伯含水部
作者：钱希言
朝代：明

把袂相看别恨长，片帆明发挂微霜。乌头也向愁中白，马色都教病里黄。峡暗楚云难入梦，江连巴字易回肠。故人独有严公在，重与挑灯话异乡。
鄞江舟中有感
作者：钱希言
朝代：明

年来鼙鼓海云东，我欲移家住剡中。手种青棂三百树，出门师事白猿公。
阚峰普济寺
作者：钱希言
朝代：明

阚公山绕阚公湖，舍宅年犹记赤乌。寂寂寺门霜叶里，水禽飞上石浮屠。
和曾侍讲送陈郎中重使西域
作者：钱干
朝代：明

归朝鸣马贡飞黄，再抚羌夷出塞长。才到交河诸部识，重经瀚海旧营荒。客程春半时逢雨，虏地寒多夏亦霜。从此番酋俱款附，不须生致左贤王。
和曾学士元日遇雪
作者：钱干
朝代：明

急雪飞花满御堤，朝元紫禁侍班齐。飘来玉佩行偏重，舞落金铺看欲迷。钟动城鸦翻玉羽，仗回路马尽霜蹄。高歌郢曲知难和，未数阳春旧日题。
客夜与故人话旧
作者：钱干
朝代：明

与君秋鬓各成霜，老大相逢在异乡。尽日不眠询往事，雨声寥落小窗凉。
新桥驿和余检讨韵
作者：钱干
朝代：明

初月生遥甸，长流遵枉渚。方舟溯长河，宵分及前侣。维捎戒孤征，悬灯照清语。秋衾梦不成，陨箨纷如雨。
九日故城舟中
作者：钱应晋
朝代：明
体裁：五言律诗

无处寻篱菊，何人送酒来。故园知满径，此地少深杯。岸柳霜前脆，云鸿日暮哀。悲秋怜楚客，怀抱向谁开。
重游鹰窠顶同许长儒宿隐山上人房
作者：钱应晋
朝代：明
体裁：古风

重寻古刹游，相对人如旧。竹色堕虚檐，松风响清昼。杰构凌天梯，飞泉决云窦。谈禅向鸟窠，听潮六时候。地远梦亦清，寥寥忘宇宙。钟磬深夜闻，月明在孤岫。